Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Παρακαλείται η κυρία Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Προτού ξεκινήσουμε, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 22 Οκτωβρίου 2021 Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 75/14-10-2021 επίκαιρη ερώτηση του Βουλευτή Β΄ Πειραιώς του ΣΥΡΙΖΑ - Προοδευτική Συμμαχία κ. Τρύφωνα Αλεξιάδη προς τον Υπουργό Περιβάλλοντος και Ενέργειας, με θέμα: «Κήρυξη ως διατηρητέου μνημείου του εργοστασίου της ΔΕΗ στο Κερατσίνι». 2. Η με αριθμό 74/13-10-2021 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Ανάπτυξης και Επενδύσεων με θέμα: «Αδιέξοδο υλοποίησης εγκεκριμένων επενδύσεων αντιμετωπίζουν οι μικρομεσαίες επιχειρήσεις και οι αγρότες από την άρνηση δανειοδότησης των τραπεζών και την σημαντική αύξηση του κόστους των επενδύσεων από τις σοβαρές ανατιμήσεις του εξοπλισμού και των πρώτων υλών». 3. Η με αριθμό 72/13-10-2021 επίκαιρη ερώτηση της Βουλευτού Α΄ Αθηνών του Κομμουνιστικού Κόμματος Ελλάδας κ. Λιάνας Κανέλλη προς τον Υπουργό Εργασίας και Κοινωνικών Υποθέσεων, με θέμα: «Κέντρο Εκπαίδευσης και Αποκατάστασης Τυφλών». 4. Η με αριθμό 69/11-10-2021 επίκαιρη ερώτηση του Βουλευτή Β1΄ Βόρειου Τομέα Αθηνών του ΜέΡΑ25 κ. Κλέωνα Γρηγοριάδη προς τον Υπουργό Υγείας, με θέμα: «Ελλείψεις στις φιάλες αίματος». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 76/14-10-2021 επίκαιρη ερώτηση του Βουλευτή Χίου του ΣΥΡΙΖΑ - Προοδευτική Συμμαχία κ. Ανδρέα Μιχαηλίδη προς την Υπουργό Πολιτισμού και Αθλητισμού, με θέμα: «Ανάγκη μελετών και εργασιών αποκατάστασης βυζαντινών και μεταβυζαντινών μνημείων της Χίου». 2. Η με αριθμό 73/13-10-2021 επίκαιρη ερώτηση του Βουλευτή Ευβοίας του Κομμουνιστικού Κόμματος Ελλάδας κ. Γεώργιου Μαρίνου προς τον Υπουργό Εθνικής Άμυνας με θέμα: «Καμμία εμπλοκή της Ελλάδας στους ιμπεριαλιστικούς σχεδιασμούς, κλείσιμο των αμερικανικών βάσεων, μη αποστολή ελληνικών ενόπλων δυνάμεων στο Σαχέλ της Αφρικής, επιστροφή της πυροβολαρχίας Πάτριοτ από τη Σαουδική Αραβία και όλων των στρατιωτικών τμημάτων από ιμπεριαλιστικές αποστολές στο εξωτερικό». 3. Η με αριθμό 81/15-10-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Πολιτισμού και Αθλητισμού, με θέμα: «Αρχαιολογικοί χώροι στη δυτική Αθήνα και στον ιστορικό της περίγυρο εγκαταλελειμμένοι από την πολιτεία». 4. Η με αριθμό 79/14-10-2021 επίκαιρη ερώτηση του Βουλευτή Α΄ Αθηνών του ΣΥΡΙΖΑ - Προοδευτική Συμμαχία κ. Νικολάου Φίλη προς την Υπουργό Παιδείας και Θρησκευμάτων, με θέμα: «Μαζικές συγχωνεύσεις σχολικών τμημάτων ενάντια σε κάθε εκπαιδευτική και υγειονομική λογική». 5. Η με αριθμό 77/14-10-2021 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Παπαναστάση προς τον Υπουργό Εθνικής Άμυνας, με θέμα: «Να σταματήσει η δίωξη σε βάρος του δημοσιογράφου Νίκου Μπογιόπουλου». 6. Η με αριθμό 85/18-10-2021 επίκαιρη ερώτηση της Βουλευτού Πέλλας του ΣΥΡΙΖΑ - Προοδευτική Συμμαχία κ. Θεοδώρας Τζάκρη προς τον Υπουργό Υγείας, με θέμα: «Υπό κατάρρευση τελούν τα Νοσοκομεία Έδεσσας και Γιαννιτσών εξαιτίας της δραματικής έλλειψης ιατρικού προσωπικού». 7. Η με αριθμό 87/18-10-2021 επίκαιρη ερώτηση του Βουλευτή Β΄ Θεσσαλονίκης του ΣΥΡΙΖΑ - Προοδευτική Συμμαχία κ. Σωκράτη Φάμελλου προς τον Υπουργό Κλιματικής Κρίσης και Πολιτικής Προστασίας, με θέμα: «Στο Εθνικό Πάρκο Σχινιά - Μαραθώνα συντελέστηκε ένα έγκλημα σε βάρος του περιβάλλοντος και της βιοποικιλότητας». 8. Η με αριθμό 88/18-10-2021 επίκαιρη ερώτηση του Βουλευτή Β΄ Θεσσαλονίκης του ΣΥΡΙΖΑ - Προοδευτική Συμμαχία κ. Σωκράτη Φάμελλου προς τον Υπουργό Κλιματικής Κρίσης και Πολιτικής Προστασίας, με θέμα: «Το πρόβλημα πυροπροστασίας στο Σέιχ - Σου διογκώνεται από διαγκωνισμούς αναρμόδιων και αρμόδιων». Επίσης, στο σημείο αυτό, θα ήθελα να ανακοινώσω στο Σώμα το εξής: Ο Αντιπρόεδρος της Κυβέρνησης, οι Υπουργοί Υποδομών και Μεταφορών, Οικονομικών, Ανάπτυξης και Επενδύσεων, Εξωτερικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Ναυτιλίας και Νησιωτικής Πολιτικής, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, καθώς και οι Αναπληρωτές Υπουργοί Οικονομικών, Εξωτερικών και Εσωτερικών κατέθεσαν την 19-10-2021 σχέδιο νόμου: «Οδηγώντας με ασφάλεια: Εκσυγχρονισμός πλαισίου εκπαίδευσης και εξέτασης υποψηφίων οδηγών και οδηγών για τη χορήγηση αδειών οδήγησης οχημάτων, διατάξεις σχετικά με την οδήγηση ατόμων με αναπηρία, ρυθμίσεις για την ταξινόμηση και την κυκλοφορία οχημάτων ιστορικού ενδιαφέροντος και λοιπές διατάξεις αρμοδιότητας Υπουργείου Υποδομών και Μεταφορών», το οποίο παραπέμπεται στην αρμόδια διαρκή επιτροπή. Κυρίες και κύριοι συνάδελφοι, προχωρούμε τώρα στη συζήτηση και την ψήφιση ενιαία επί της αρχής, των άρθρων και του συνόλου των σχεδίων νόμου του Υπουργείου Πολιτισμού και Αθλητισμού: 1. «Κύρωση της Συμφωνίας Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Πολωνίας στους τομείς πολιτισμού, εκπαίδευσης, επιστημών, αθλητισμού, νεολαίας και μέσων ενημέρωσης». 2. «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής σχετικά με την επιβολή εισαγωγικών περιορισμών σε κατηγορίες αρχαιολογικού και εθνολογικού υλικού της Ελληνικής Δημοκρατίας». 3. «Κύρωση του Μνημονίου Κατανόησης Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων». 4. «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων σχετικά με τη συνεργασία στον τομέα των πολιτιστικών και δημιουργικών βιομηχανιών». Τα νομοσχέδια ψηφίστηκαν στη Διαρκή Επιτροπή κατά πλειοψηφία και εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής. Αυτό σημαίνει ότι μπορούν να λάβουν τον λόγο για πέντε λεπτά όσοι έχουν αντίρρηση επί της κυρώσεως των συμβάσεων αυτών και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία και των τεσσάρων συμβάσεων θα γίνει μετά το πέρας της συζήτησής τους χωριστά και με τη σειρά που συζητήθηκαν. Συμφωνεί το Σώμα;
Το Σώμα συνεφώνησε. Θα διαβάσω και τις θέσεις των κομμάτων όπως διατυπώθηκαν κατά τη συζήτηση στην αρμόδια επιτροπή. Όσον αφορά τη Συμφωνία για την Πολωνία, υπέρ ψήφισαν η Νέα Δημοκρατία και το ΜέΡΑ25, ενώ επιφύλαξη εξέφρασαν τα υπόλοιπα κοινοβουλευτικά κόμματα, δηλαδή ο ΣΥΡΙΖΑ, το Κίνημα Αλλαγής, το Κομμουνιστικό Κόμμα Ελλάδας και η Ελληνική Λύση. Για τη Συμφωνία με τις Ηνωμένες Πολιτείες της Αμερικής υπέρ ψήφισε η Νέα Δημοκρατία, επιφύλαξη εξέφρασαν ο ΣΥΡΙΖΑ και το Κίνημα Αλλαγής, κατά ψήφισε το Κομμουνιστικό Κόμμα Ελλάδας, επιφύλαξη εξέφρασαν η Ελληνική Λύση και το ΜέΡΑ25. Για την Πολιτιστική Συνεργασία, δηλαδή την τρίτη σύμβαση, υπέρ ψήφισαν η Νέα Δημοκρατία και το Κομμουνιστικό Κόμμα, ενώ επιφύλαξη εξέφρασαν ο ΣΥΡΙΖΑ, το Κίνημα Αλλαγής και η Ελληνική Λύση. Το ΜέΡΑ25 ψήφισε κατά. Αναφορικά με την τελευταία, την τέταρτη σύμβαση, η Νέα Δημοκρατία ψήφισε υπέρ και επιφύλαξη εξέφρασαν ο ΣΥΡΙΖΑ και το Κίνημα Αλλαγής. Το Κομμουνιστικό Κόμμα Ελλάδας ψήφισε κατά. Επιφύλαξη εξέφρασε και η Ελληνική Λύση. Το ΜέΡΑ25 ψήφισε, επίσης, κατά. Ξεκινάμε τη διαδικασία και όπως διάβασα στην αρχή τον λόγο μπορεί να πάρει τώρα η κ. Καλλιόπη Βέττα. Βλέπω ότι υπάρχουν στον ΣΥΡΙΖΑ δύο διαφορετικοί εισηγητές, ενώ στα άλλα κόμματα υπάρχει ένας εισηγητής. Άρα, θα καλέσω στο Βήμα πρώτα την κ. Βέττα και στη συνέχεια τον κ. Σκουρολιάκο για τη δεύτερη σύμβαση. Κύριε Δελή, επειδή θα πάμε ενιαία, θα έλεγα να εξαντλήσουμε κάθε Κοινοβουλευτική Ομάδα στο σύνολο. Εξάλλου, εσείς οι υπόλοιποι τέσσερις που έχετε να υπερασπιστείτε την άποψή σας, ο χρόνος θα είναι και διαφορετικός. Ο χρόνος για τους συναδέλφους θα είναι πέντε λεπτά, με εξαίρεση την κ. Ραλλία Χρηστίδου, η οποία θα τοποθετηθεί επί δύο συμβάσεων. Εκ μέρους, λοιπόν, της Κοινοβουλευτικής Ομάδας του ΣΥΡΙΖΑ - Προοδευτική Συμμαχία, η κ. Καλλιόπη Βέττα έχει τον λόγο για την πρώτη σύμβαση. Ορίστε, κυρία Βέττα, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, πριν τοποθετηθώ για τη συγκεκριμένη συμφωνία, θα ήθελα να υπενθυμίσω τα εξής: Το 1999 κυρώθηκε με νόμο η Συμφωνία Ελλάδας και Πολωνίας για συνεργασία στους τομείς της επιστήμης και της τεχνολογίας και βρίσκεται ακόμα σε ισχύ. Παράλληλα ισχύει ακόμη και εφαρμόζεται η ελληνοπολωνική συμφωνία συνεργασίας στους τομείς της μορφώσεως, της επιστήμης, της εκπαιδεύσεως των μέσων ενημερώσεως και του αθλητισμού, που κυρώθηκε με νόμο το 1977. Η συμφωνία που συζητάμε σήμερα και υπογράφτηκε το 2013 αφορά τη συνεργασία των δύο χωρών ακριβώς στους ίδιους τομείς. Με την κύρωσή της εισηγείστε να καταργηθεί η μέχρι σήμερα ισχύουσα συμφωνία του 1977, χωρίς όμως να υπάρχουν νέα στοιχεία που τη διαφοροποιούν επί της ουσίας. Ούτε στην ελλιπέστατη αιτιολογική έκθεση απαντάτε για ποιον λόγο θεωρείτε ότι δεν καλύπτεται αυτή η συνεργασία από το ισχύον πλαίσιο ούτε στην επιτροπή μας απαντήσατε. Το δε επιχείρημα, που διατυπώσατε ότι η προηγούμενη διεθνής συμφωνία είναι παλιά είναι, τουλάχιστον, αφελές και επικίνδυνο. Τέτοιου είδους επιχειρήματα θα μπορούσαν να οδηγήσουν σε συλλήβδην αναθεωρητισμό διεθνών συμφωνιών, επειδή είναι παλιές. Στις δύο χώρες πραγματοποιούνταν ανέκαθεν κάθε κοινές δράσεις στο πλαίσιο της υφιστάμενης συμφωνίας. Ακόμη και η δημιουργία του πολωνικού αρχαιολογικού ινστιτούτου που επικαλεστήκατε, κυρία Υπουργέ, στην επιτροπή ελλείψει άλλων επιχειρημάτων, εξελίσσεται εδώ και χρόνια στο υπάρχον πλαίσιο. Επομένως ούτε κρέμεται ούτε εξαρτάται από την αντικατάσταση της συμφωνίας. Είναι προφανές, λοιπόν, ότι πειστικές απαντήσεις δεν πρόκειται να λάβουμε. Αυτές μάλλον ανιχνεύονται στον τρόπο, που διαχειρίζεται το δημόσιο χρήμα το σύστημα εξουσίας που εκπροσωπείτε και στους τρόπους που βρίσκει κάθε φορά για να διασφαλίζει την αναπαραγωγή του. To σημαντικότερο στοιχείο που αποκρύψατε ήταν ότι το συγκεκριμένο νομοσχέδιο είχε ξανακατατεθεί στη Βουλή τον Μάιο του 2014 πάλι από τη δική σας κυβέρνηση κι εσείς υπηρετούσατε, κυρία Μενδώνη, ως γενική γραμματέας στο Υπουργείο Πολιτισμού τότε, άρα γνωρίζετε ότι ήσασταν εσείς που το «παγώσατε» τότε και δεν προχωρήσατε τελικά στην ψήφισή του. Γιατί άραγε; Μήπως επειδή είχατε περιέργως φορτώσει τη συγκεκριμένη συμφωνία με ακατανόητα ποσά ύψους περίπου 1,5 εκατομμυρίου ευρώ ανά τριετία εν μέσω μνημονίων; Την ίδια στιγμή να θυμίσω ότι εντός της χώρας κλείνατε νοσοκομεία, συγχωνεύατε σχολεία, απολύατε εκπαιδευτικούς, ενώ παράλληλα στο Υπουργείο Πολιτισμού θέτατε σε διαθεσιμότητα χιλιάδες υπαλλήλους και ξεπουλάγατε μεγάλο μέρος της ακίνητης περιουσίας του. Αντί να μας απαντήσετε στην επιτροπή για τα πεπραγμένα σας, είχατε το θράσος - να το πω έτσι, αν μου επιτρέπετε - να εγκαλείτε τον ΣΥΡΙΖΑ που δεν κύρωσε τη συμφωνία επειδή σας έπιασε πάλι «με τη γίδα στην πλάτη» ως Κυβέρνηση, να θέλετε ακόμη και τότε να φορτώσετε στον κρατικό προϋπολογισμό και στον ελληνικό λαό ατεκμηρίωτες δαπάνες εκατομμυρίων ευρώ εν μέσω μνημονίων και μάλιστα επ' αόριστον. Τι να πω; Ας βγάλουν τα συμπεράσματα αυτοί που μας ακούνε. Πάντως και στο νομοσχέδιο, που εισηγείστε σήμερα δεν είναι κατανοητό γιατί σπεύδετε να προσδιορίσετε εκ των προτέρων κάποιες δαπάνες σε συγκεκριμένα πεδία του σύγχρονου πολιτισμού, έστω και αν είναι μικρότερες από εκείνες του 2014. Αυτά άραγε δεν θα διαμορφωθούν ανάλογα με τις προτάσεις της μικτής επιτροπής; Γιατί προτρέχετε σα να θέλετε να κατευθύνετε σε συγκεκριμένους τομείς τα αποτελέσματα μιας ζώσας διαδικασίας, που όμως θα έπρεπε να αφορά το σύγχρονό της κάθε φορά πολιτιστικό γίγνεσθαι; Την ίδια στιγμή άλλα πεδία της συμφωνίας μοιάζει να τα απαξιώνετε εντελώς. Σας το είπα και στην επιτροπή. Ας πούμε, για τις βιβλιοθήκες δεν αναφέρετε τίποτα. Άλλωστε η πολιτική σας γι' αυτές είναι ανύπαρκτη εντός της χώρας, πόσω μάλλον εκτός. Το ίδιο ισχύει και για τον αθλητισμό. Καμμία πρόβλεψη, καμμία αναφορά. Στα δε άρθρα που αφορούν τις επιστήμες και τη νεολαία η εκτίμηση περιορίζεται σε κάποιες ελάχιστες συμμετοχές σε ημερίδες, ενώ στην εκπαίδευση, αν και υπάρχει εύρος δραστηριοτήτων, εσείς περιορίζεστε σε μια ετήσια υποτροφία. Κανείς δεν θα μπορούσε να διαφωνήσει με το γενικότερο περιεχόμενο τέτοιων συμφωνιών μορφωτικής συνεργασίας μεταξύ των δύο λαών και των δύο χωρών, ωστόσο είναι εύλογα τα ερωτήματα που θέσαμε τόσο για τη σκοπιμότητα, μιας και υπάρχει ήδη η συμφωνία, όπως σας είπα και παραπάνω, αλλά και για τη χρονική συγκυρία που επιλέξατε να τη φέρετε, δεδομένης της υφιστάμενης αντιπαράθεσης της Ευρωπαϊκής Ένωσης με την Πολωνία για μια σειρά από λόγους στους οποίους θα θέλαμε να τοποθετηθείτε, κυρία Υπουργέ, μιας και συζητάμε για τον πολιτισμό, πώς βλέπετε δηλαδή, την πρόθεση της Πολωνίας να αποχωρήσει από την ευρωπαϊκή σύμβαση για την προστασία των γυναικών, που δημόσια έχει στηλιτεύσει και ο Υπουργός σας, ο κ. Βαρβιτσιώτης, πώς τοποθετείστε απέναντι στην καταδίκη της από το Ευρωδικαστήριο επειδή παραβίασε τη νομοθεσία αρνούμενη τον αριθμό προσφύγων που της αναλογούσε, ώστε να ελαφρυνθούν η Ελλάδα και η Ιταλία, οι εταίροι της δηλαδή ή πώς κρίνετε, εν πάση περιπτώσει, τις τρεις καταδίκες της Πολωνίας από το δικαστήριο αναφορικά με το κράτος δικαίου. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Θα χρειαστώ λίγο χρόνο, κύριε Πρόεδρε.
Κυρία συνάδελφε, δεν πρέπει να πάρετε άλλο χρόνο. Σε ένα λεπτό να ολοκληρώσετε γιατί έχουμε ονομαστική ψηφοφορία στις 11.00΄ και έχουν ειδοποιηθεί τριακόσιοι Βουλευτές. Ολοκληρώστε σύντομα.
Ευχαριστώ, κύριε Πρόεδρε. Δεν ξέρω βέβαια τι θα είχε να πει η Κυβέρνηση ιδίως για το κράτος δικαίου, όταν η ίδια η Υπουργός επέτρεψε στον εαυτό της - αλλά και η Κυβέρνηση στην Υπουργό - να επισκεφθεί παραθεσμικά την Πρόεδρο του Συμβουλίου της Επικρατείας λίγο πριν εκδικαστούν οι προσφυγές πολιτών για την απόσπαση των αρχαιοτήτων στον σταθμό «Βενιζέλου» ή το τσιμέντωμα της Ακρόπολης ή τον ανήκουστο εκπατρισμό για μισό αιώνα των κινητών μνημείων της χώρας ή τον απευθείας διορισμό στο Εθνικό Θέατρο του κ. Λιγνάδη, την έλλειψη κάθε κυβερνητικού σχεδιασμού στον σύγχρονο πολιτισμό - ο οποίος έχει πληγεί ανεπανόρθωτα - ή την πλήρη αδιαφορία σας για την επιβίωση των καλλιτεχνών και των εργαζομένων στον πολιτισμό εν μέσω πανδημίας ή για το ότι αρχικά τούς κατηγορούσατε ότι πληρώνονται μαύρα ή ότι πλέον θεωρείτε ότι τους έχετε δώσει ήδη αρκετά, όπως δηλώσατε προχθές στην επιτροπή. Ακόμα και στα ζητήματα πολιτιστικής διπλωματίας έχετε ως Κυβέρνηση αποτύχει παταγωδώς. Αναμένουμε τις απαντήσεις σας, αλλά δεν σας εμπιστευόμαστε. Έχετε ήδη κριθεί στη συνείδηση του ελληνικού λαού για την πολιτική σας στα κρίσιμα και ευαίσθητα θέματα της παιδείας και του πολιτισμού που πραγματεύεται και η παρούσα συμφωνία. Ευχαριστώ πολύ.
Κι εμείς ευχαριστούμε την κ. Βέττα. Τον λόγο τώρα έχει για τη δεύτερη συμφωνία με τις Ηνωμένες Πολιτείες της Αμερικής ο Βουλευτής του ΣΥΡΙΖΑ - Προοδευτική Συμμαχία, κ. Παναγιώτης Σκουρολιάκος. Έχετε τον λόγο για πέντε λεπτά.
Ευχαριστώ, κύριε Πρόεδρε. Για την κύρωση του μνημονίου κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών όσον αφορά τους εισαγωγικούς περιορισμούς αρχαιολογικού και εθνολογικού υλικού θα ήθελα να ξεκινήσω την εισήγησή μου επί της συγκεκριμένης σύμβασης ξεκαθαρίζοντας πρώτα απ' όλα πως έχουμε μεγάλες ανησυχίες για το άρθρο 2, παράγραφος 5, στην οποία υπάρχει μακροχρόνιος δανεισμός πολιτιστικών μνημείων από την Ελλάδα προς τις Ηνωμένες Πολιτείες της Αμερικής. Πρώτον, γιατί αναγράφεται πως η Ελλάδα θα προβεί σε μακροχρόνιο δανεισμό προς την Αμερική αλλά δεν αναφέρεται πουθενά η ανταλλαγή πολιτιστικών αγαθών από τις Ηνωμένες Πολιτείες της Αμερικής προς την Ελλάδα. Δεύτερον, γιατί η έκθεση του Γενικού Λογιστηρίου του Κράτους αναγνωρίζει πως η συγκεκριμένη διάταξη επιφέρει δημοσιονομικό κόστος στο ελληνικό δημόσιο. Με απόφαση του Γενικού Λογιστηρίου του Κράτους που εκδόθηκε στις 14 Οκτωβρίου του 2021 αναφέρεται σαφώς και κατηγορηματικώς πως προκαλείται σε βάρος του κρατικού προϋπολογισμού ενδεχόμενη δαπάνη από τη δυνατότητα ανταλλαγής αρχαιολογικού και εθνολογικού υλικού. Τρίτον, η ουσία και η μορφή του μακροχρόνιου δανεισμού ειδικά μετά την απάντηση της κυρίας Υπουργού στην Επιτροπή Μορφωτικών Υποθέσεων της Δευτέρας μας κάνει να ανησυχούμε πολύ διότι υποστήριξε πως το συγκεκριμένο άρθρο της σύμβασης εμπίπτει ταυτόχρονα και στις διατάξεις του αρχαιολογικού νόμου και στο άρθρο 48 παράγραφος 13 του ν.2000 με τον οποίο βέβαια διαφωνήσαμε και τον καταψηφίσαμε. Το άρθρο 25 του αρχαιολογικού νόμου αναφέρει τα εξής. Πρώτον, με απόφαση του Υπουργού Πολιτισμού ύστερα από εισήγηση της υπηρεσίας και γνώμη του Συμβουλίου μπορεί σε εξαιρετικές περιπτώσεις να επιτρέπεται ο δανεισμός δημοσιευμένων κινητών μνημείων που ανήκουν στο δημόσιο και βρίσκονται στην κατοχή του σε μουσεία κ.λπ.. Ο δανεισμός σε μουσεία γίνεται υπό τον όρο της αμοιβαιότητας. Ο δανεισμός για παιδαγωγικούς σκοπούς μπορεί να επιτρέπεται εφόσον τα μνημεία δεν έχουν ιδιαίτερη σημασία για την πολιτιστική κληρονομιά της χώρας. Ο δανεισμός γίνεται για ορισμένο χρόνο και δεν μπορεί να υπερβαίνει την πενταετία. Μπορεί να ανανεώνεται με την ίδια διαδικασία. Δεύτερον, με απόφαση του Υπουργού Πολιτισμού ύστερα από εισήγηση της υπηρεσίας και γνώμη του Συμβουλίου μπορεί να επιτρέπεται η ανταλλαγή δημοσιευμένων κινητών μνημείων που ανήκουν στο δημόσιο και βρίσκονται στην κατοχή του εφόσον δεν έχουν ιδιαίτερη σημασία για την πολιτιστική κληρονομιά της χώρας κ.λπ.. Αλλά και στο άρθρο 48 παράγραφος 13 του ν.4761/2020 με τον οποίο είπα προηγουμένως ότι διαφωνούμε αναφέρεται πως ο δανεισμός και η προσωρινή εξαγωγή αντικειμένων συλλογών των μουσείων της παραγράφου 2 και των αναγνωρισμένων μουσείων της παραγράφου 4 επιτρέπονται υπό τους όρους και προϋποθέσεις της παραγράφου 1 του άρθρου 25 και της παραγράφου 11 του άρθρου 34 αντίστοιχα. Τρίτον, με απόφαση του αρμοδίου οργάνου του Υπουργείου Πολιτισμού και Αθλητισμού που εκδίδεται ύστερα από τη γνώμη του Συμβουλίου, επιτρέπεται για την προβολή της πολιτιστικής κληρονομιάς της χώρας και εφόσον παρέχονται επαρκείς εγγυήσεις για την ασφαλή μεταφορά, έκθεση και επιστροφή τους η μακρόχρονη εξαγωγή αντικειμένων των συλλογών μουσείων πλην αυτών της παραγράφου 2, προκειμένου να εκτεθούν σε μουσεία, μουσειακούς ή εκθεσιακούς χώρους ιδίως όταν η ονομασία του τόπου έκθεσής τους ταυτίζεται ή περιέχει κίνητρο εξάγοντος μουσείου και εκτίθενται μόνο δικές του συλλογές. Με την ίδια απόφαση προσδιορίζονται ειδικότερα οι όροι της εξαγωγής καθώς και η διάρκειά της η οποία δεν μπορεί να υπερβαίνει τα είκοσι πέντε έτη δυνάμενη να ανανεώνεται ανά πενταετία και έως είκοσι πέντε έτη. Η παράγραφος 4 του άρθρου 34 εφαρμόζεται και στην περίπτωση αυτή. Παράλληλα, η κυρία Υπουργός υποστήριξε πως το άρθρο 48 παράγραφος 13 του ν.4761/2020 ισχύει για τα ιδιωτικά μουσεία. Αλήθεια, κυρία Υπουργέ, πού στο συγκεκριμένο άρθρο υπάρχει αναφορά για τα ιδιωτικά μουσεία; Πουθενά. Γιατί όλα όσα μας αναφέρατε στην επιτροπή τη Δευτέρα δεν τα συμπεριλάβατε στην αιτιολογική έκθεση που καταθέσατε στο ελληνικό Κοινοβούλιο; Είναι μια ερώτηση που θα θέλαμε να την απαντήσετε. Εδώ βέβαια έχουμε τον συνδυασμό δύο νόμων, του αρχαιολογικού νόμου και του ν.4761. Αυτή η θέση σας διαφωτίζει πολύ καλά τις θέσεις και τις προθέσεις σας. Αποκαλύπτετε τις προθέσεις σας και νομίζω ότι το κάνετε χειρότερο, τουλάχιστον όσον αφορά τον χρόνο που θα λείψουν αυτοί οι θησαυροί από τη χώρα μας. Βεβαίως υπερψηφίζουμε την κύρωση της σύμβασης με τις Ηνωμένες Πολιτείες της Αμερικής, με επιφύλαξη βέβαια στο άρθρο 2 παράγραφος 5. Σας ευχαριστώ.
Ευχαριστούμε τον κ. Σκουρολιάκο. Καλώ στο Βήμα τη Βουλευτή του ΣΥΡΙΖΑ - Προοδευτική Συμμαχία, την κ. Ραλλία Χρηστίδου, προκειμένου να τοποθετηθεί επί των μνημονίων με τα Ηνωμένα Αραβικά Εμιράτα και για την πολιτιστική συνεργασία και για δημιουργικές βιομηχανίες. Κυρία Χρηστίδου, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, ερχόμαστε σήμερα να αποφασίσουμε για την κύρωση δύο μνημονίων για την κατανόηση πολιτιστικής συνεργασίας και ενός για την κατανόηση και συνεργασία στον τομέα πολιτιστικών και δημιουργικών βιομηχανιών μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων, μετά και από τη συζήτηση που είχαμε στην επιτροπή τη Δευτέρα και μετά από τις απαντήσεις που λάβαμε από την αξιότιμη κυρία Υπουργό στα ερωτήματα και στις ενστάσεις που θέσαμε, απορίες που πολύ θα ήθελε ενδεχομένως η Υπουργός να αποφύγει και γι' αυτό και έφερε και τα τέσσερα μνημόνια συνεργασίας τα οποία συζητούνται σήμερα τελευταία στιγμή. Βέβαια εδώ και πολύ καιρό όλα τα νομοσχέδια της Νέας Δημοκρατίας, τουλάχιστον αυτά που αφορούν τον πολιτισμό, ανεξαρτήτως μεγέθους και βαρύτητας, έρχονται κατά κανόνα την τελευταία στιγμή για να ελαχιστοποιηθούν οι αντιδράσεις και για να ξεπεραστεί όσο γίνεται πιο αναίμακτα για την Κυβέρνηση η κοινοβουλευτική διαδικασία. Και πάμε στο διά ταύτα. Έρχεστε με δύο μνημόνια, ένα παλαιότερο που ονομάσατε νομοσχέδιο - ομπρέλα, κυρίες και κύριοι της Νέας Δημοκρατίας, και ένα πιο εξειδικευμένο - θεωρητικά τουλάχιστον - δικού σας σχεδιασμού, που μας δίνει καλύτερα να καταλάβουμε τι σκοπούς έχετε και πώς βλέπετε τη συνεργασία μεταξύ των δύο μερών, Ελλάδας και Αραβικών Εμιράτων, στο πεδίο του πολιτισμού και της οικονομίας του πολιτισμού. Παρά τη συζήτηση της Δευτέρας, κάποια σημεία παραμένουν αδιευκρίνιστα από εσάς και πρέπει να επανέλθουμε σε αυτά. Και εξηγούμαι: Για το άρθρο 3 του νέου μνημονίου, που περιλαμβάνει πολλούς και διαφορετικούς τομείς πολιτιστικής δράσης, έχει σημασία να μας διευκρινίσετε ότι η φράση «από κοινού προώθηση σήματος» αφορά αποκλειστικά στην εκάστοτε συμπαραγωγή που ενδεχομένως γίνει και σε τίποτα άλλο; Στη λίστα του άρθρου 2 περιλαμβάνονται κυριολεκτικά τα πάντα. Εκτός από αυτό, μας είπατε τη Δευτέρα, κυρία Υπουργέ, ότι ο ν.4761 αφορά την πολιτιστική κληρονομιά, ενώ εδώ, στα μνημόνια δηλαδή, που συζητάμε σήμερα με τα Εμιράτα, τα παραδείγματα αφορούν κυρίως τη νεότερη τέχνη. Αυτό δεν είναι αληθές. Και στα δύο προς κύρωση μνημόνια με τα Εμιράτα αναφέρεται ρητά ο όρος «πολιτιστική κληρονομιά». Θα έφτανε να αναφέρεται στο ένα, αλλά υπάρχει και στα δύο. Επίσης, ο ν.4761 δεν αναφέρεται σε ανταλλαγή περιοδικών εκθέσεων, αλλά αναφέρεται σε δάνεια. Το ίδιο κάνουν και τα μνημόνια που συζητάμε σήμερα. Επομένως, με βάση το προγενέστερο μνημόνιο και τα άρθρα 3 και 4 του νέου μνημονίου και του ν.4761 να υποθέσουμε ότι, παραδείγματος χάριν, γίνεται εφικτός ο δανεισμός αρχαιοτήτων για είκοσι πέντε συν είκοσι πέντε χρόνια σε συνεργασία με το Υπουργείο Πολιτισμού των Εμιράτων και με σύμπραξη και ιδιώτη επενδυτή φορέα; Εσείς είπατε άλλωστε ότι οι διεθνείς συμβάσεις αυτού του είδους δεν αλλάζουν το Εθνικό Δίκαιο, το ακολουθούν. Και ρωτάμε: Δεν είναι προβληματικό αυτό; Το πώς και πού θα εκτεθούν αυτά τα δάνεια με τη σύμπραξη του ιδιώτη του άρθρου 4 του μνημονίου, που σχεδιάσατε εσείς, δεν πρέπει να μας αλλά και να σας προβληματίζει; Εμείς θεωρούμε ότι ούτως η άλλως είναι υπερβολικό και απαράδεκτο να φεύγουν στο εξωτερικό εκθέματα για είκοσι πέντε συν είκοσι πέντε χρόνια και το είχαμε πει και όταν ψηφιζόταν ο νόμος. Αλλά τώρα ο συνδυασμός αυτής της νομοθετικής πρόνοιας με τρίτο ιδιώτη και με καμμία άλλη διευκρίνιση ή προϋπόθεση θεωρούμε ότι κάνει τα πράγματα χειρότερα. Εκτός απ' αυτό, και τα δύο μνημόνια έχουν γενικότητες, αλλά ιδίως το δεύτερο, που υποτίθεται ότι είναι και πιο εξειδικευμένο, χαρακτηρίζεται από ασάφεια, χαρακτηρίζεται από προχειρότητα. Η λογική είναι απλή, να αφεθούν όλες οι δυνατότητες ανοιχτές, ώστε να γίνει μετά η προσαρμογή πάνω στα δικά σας πλάνα. Η πολιτιστική διπλωματία όμως δεν μπορεί να είναι αυτό, ιδιαίτερα αν έχει και οικονομικές προεκτάσεις. Τα δημόσια πολιτιστικά αγαθά δεν μπορούν να υπηρετήσουν τη λογική που φαίνεται να υιοθετεί εδώ το Υπουργείο, καθώς καλή είναι και η διαφήμιση, και η κινητικότητα, και η εύρεση χρηματοδότη, και η προώθηση προϊόντων, καμμία αντίρρηση, όλα καλά. Αλλά χωρίς πλαίσιο και όραμα δεν σημαίνουν απολύτως τίποτα. Όπως βλέπουμε όλοι τα Εμιράτα κάνουν τεράστιες επενδύσεις σε προϊόντα πολιτισμού. Η προσέγγιση όμως της δικής μας χώρας σε αυτά τα οικονομικά ανοίγματα οφείλει να είναι προσεκτική, μελετημένη, συγκεκριμένη και με σεβασμό στο πολιτιστικό κεφάλαιο, αρχαίο και σύγχρονο της Ελλάδας. Άρα επιτρέψτε μας να πούμε, πως απαιτείται περισσότερη οργάνωση, περισσότερη προετοιμασία από αυτό το γενικόλογο μνημόνιο, με το οποίο σχεδόν όλα επιτρέπονται, τα πάντα είναι πιθανά και όλα τα σημαντικά μένουν να αποφασιστούν εκ των υστέρων. Μετά, είναι σαφές ότι έχουμε άλλη οπτική για τον πολιτισμό και φυσικά για το πού πρέπει να ρίχνει το ειδικό του βάρος και την επιρροή του το Υπουργείο Πολιτισμού. Εσείς μιλάτε συνεχώς και μιλήσατε και προχθές για την οικονομία του πολιτισμού, για τις επενδύσεις και τα λοιπά. Κυρία Υπουργέ, αν τα μνημόνια αφορούν στον σύγχρονο πολιτισμό ή έστω και, συμπληρωματικά, στον σύγχρονο πολιτισμό, πού θα βασίσετε τα μεγαλεπήβολα οικονομικά σας πλάνα, σε ποια πολιτιστική παραγωγή; Για τη βάση του οικονομικού σας εποικοδομήματος δεν λέτε κουβέντα, ενώ εκεί βρίσκεται η ουσία και του θέματος που συζητάμε σήμερα και του προβλήματος που συζητάει όλος ο κόσμος του πολιτισμού στη χώρα μας εδώ και καιρό. Θέλω να κλείσω, γιατί δεν έχω πολύ χρόνο. Λόγω της έλλειψης στήριξης στον χώρο από το Υπουργείο και λόγω του μεγαλύτερου lockdown, που επιβλήθηκε σε επαγγελματικό κλάδο, πολλοί εργαζόμενοι στον πολιτισμό υποχρεώθηκαν είτε σε αλλαγή αντικειμένου είτε σε περιθωριοποίηση είτε ακόμα και σε φτώχεια. Οι παλινωδίες με τα μέτρα και το αλαλούμ που επικρατεί σε αυτά εδώ και καιρό έχει αποκαρδιώσει τους ανθρώπους του χώρου, που δεν βλέπουν κανέναν σχεδιασμό και προοπτική για τους νέους και τη δουλειά τους. Πέραν αυτού, βλέπουν και τις θυσίες τους να πηγαίνουν χαμένες, καθώς δεν αξιοποιήθηκαν όπως έπρεπε από την Κυβέρνηση και γι' αυτό δεν απέδωσαν τα αναμενόμενα στην αντιμετώπιση της πανδημίας. Οι εργαζόμενοι στον πολιτισμό έχουν ανάγκη και δικαιούνται μεγαλύτερη στήριξη από αυτή που έχουν λάβει, ενώ δεν είναι δυνατόν να στερούνται το εποχικό επίδομα για λόγους, που δεν μπορούν οι ίδιοι να επηρεάσουν. Κλείνοντας - γιατί δεν θέλω να φάω πολύ χρόνο και ευχαριστώ και τον Πρόεδρο για την ανοχή του - να είμαστε ξεκάθαροι ως προς ένα πράγμα: Ο ΣΥΡΙΖΑ και η Προοδευτική Συμμαχία σαφώς και είμαστε υπέρ των συνεργειών, υπέρ των συνεργασιών, υπέρ της ώσμωσης των λαών και καλύτερο πεδίο γι' αυτά από τον πολιτισμό δεν υπάρχει. Ωστόσο, έχουμε δει τον τρόπο που νομοθετείτε, τον έχουμε δει στην πράξη, τον βλέπουμε εδώ και δύο χρόνια και βλέπουμε τον τρόπο αυτό να αλλάζει τον χαρακτήρα ενός ολόκληρου χώρου και να τον οδηγεί στον μαρασμό. Βλέπουμε τις πολιτικές σας να αλλοιώνουν τον δημόσιο χαρακτήρα πολιτιστικών αγαθών, να λειτουργούν ελιτίστικα, επιλεκτικά, με εξαιρέσεις, με αποκλεισμούς, με ημέτερους και μη. Ο πολιτισμός ήταν πάντα για τη χώρα πηγή προόδου και κοινωνικής δύναμης και επί των ημερών σας κινδυνεύει να αδρανοποιηθεί. Δεν είναι λοιπόν, ότι δεν εμπιστευόμαστε τους λαούς, ότι δεν εμπιστευόμαστε τις συμπράξεις, ότι δεν εμπιστευόμαστε τους λαούς να έρθουν κοντά και να συμπράξουν στον πολιτισμό και να συμπράξουν και στην οικονομία τους. Αυτό που έχουμε μεγάλη δυσκολία να εμπιστευτούμε είστε εσείς. Εσάς δεν εμπιστευόμαστε. Ευχαριστώ πολύ, κύριε Πρόεδρε.
Κι εμείς ευχαριστούμε την κ. Χρηστίδου. Τον λόγο τώρα έχει ο ειδικός αγορητής του Κινήματος Αλλαγής ο κ. Δημήτρης Κωνσταντόπουλος.
Κύριε Πρόεδρε, θα ήθελα να σας ενημερώσω ότι θα μιλήσω και για τις τέσσερις κυρώσεις.
Ναι, θα μιλήσετε και για τις τέσσερις, γιατί και για τις τέσσερις έχετε εκφράσει επιφυλάξεις ή αντιρρήσεις.
Κύριε Πρόεδρε, σας ευχαριστώ που μου δώσατε τον λόγο. Κυρία Υπουργέ, κυρίες και κύριοι συνάδελφοι, εισάγονται σήμερα προς συζήτηση τέσσερις διεθνείς συμβάσεις της χώρας μας στον χώρο του πολιτισμού και του αθλητισμού. Πρόκειται για συμβάσεις, που εντάσσονται στην πολυετή προσπάθεια της πολιτιστικής συνεργασίας με τρίτες χώρες, από πλευράς της χώρας μας και με προεκτάσεις, μάλιστα, τόσο στην εκπαίδευση όσο και στον πολιτισμό, αλλά και στις επιστήμες και στην επιχειρηματικότητα. Πιο αναλυτικά, με την πρώτη σύμβαση κυρώνεται η Συμφωνία Συνεργασίας Ελλάδας και Πολωνίας στους τομείς του πολιτισμού, του αθλητισμού, των επιστημών, της νεολαίας και φυσικά και των μέσων ενημέρωσης. Είναι μια σύμβαση που υπεγράφη στη Βαρσοβία στις 8 Ιουλίου του 2013. Κι έρχεται εδώ, κυρία Υπουργέ - απευθύνομαι σε σας γιατί εσείς εκπροσωπείτε σήμερα την Κυβέρνηση - μετά από οκτώ χρόνια. Φυσικά, όχι μόνο με δική σας ευθύνη, αλλά και με υπεύθυνη των πρότερων κυβερνήσεων, που αφορούν τις κυβερνήσεις ΣΥΡΙΖΑ - ΑΝΕΛ. Βγάλτε τα συμπεράσματά σας. Δηλαδή, το 2013 υπεγράφη και κυρώνεται το 2021. Είναι πολύ μακριά. Δυστυχώς, είναι κάτι που έχουμε δει κατ' επανάληψη σε συμβάσεις του Υπουργείου Πολιτισμού. Δηλαδή, έχουμε συμβάσεις που υπογράφονται αλλά παραμένουν ανενεργές, αγαπητοί συνάδελφοι. Απλά και μόνο λόγω αυτής της αδράνειας και των διεργασιών ή της ανοχής από πλευράς των εμπλεκόμενων Υπουργείων έρχονται προς κύρωση πολύ πολύ αργά και - θα έλεγα εδώ - έχουν ως αποτέλεσμα, ουσιαστικά, να υπονομεύεται το όλο εγχείρημα της χώρας μας στην ανάπτυξη διεθνών συνεργασιών. Πιο συγκεκριμένα τώρα, σε ό,τι αφορά τη Σύμβαση μεταξύ Ελλάδας - Πολωνίας. Ελλάδα και Πολωνία, λοιπόν, συμφωνούν να αναπτύξουν πολιτιστική συνεργασία και καθεμιά να προωθήσει στο έδαφός της τον πολιτισμό της έτερης χώρας. Προς τούτο, λοιπόν, προβλέπεται η ανταλλαγή επισκέψεων, καλλιτεχνών, επιχειρηματιών του πολιτισμού, καθώς και προβολή λογοτεχνικών, μουσικών και θεατρικών έργων των δύο χωρών. Συνεργασία, λοιπόν, προβλέπεται επίσης στον χώρο των καλλιτεχνικών εκδηλώσεων και εκθέσεων, των μουσείων, των διεθνών φεστιβάλ, των εκδόσεων, των βιβλιοθηκών, καθώς και του κινηματογράφου με συμμετοχή σε αντίστοιχα φεστιβάλ και συμπαραγωγή ταινιών. Όλα τα παραπάνω, αγαπητοί συνάδελφοι, έχουν ως στόχο την καλύτερη επαφή των πολιτών με τον πολιτισμό της έτερης χώρας. Ιδιαίτερα σημαντικές είναι οι προβλέψεις της σύμβασης για τον χώρο της εκπαίδευσης. Στην καλλιτεχνική εκπαίδευση θα προωθηθούν συνέργειες μεταξύ των καλλιτεχνικών σχολών των δύο χωρών και αυτό είναι, αν μη τι άλλο, πολύ σημαντικό. Αντίστοιχα, προβλέπονται εκπαιδευτικές και πολιτιστικές δράσεις μεταξύ των χωρών για παιδιά, για νέους, φοιτητές και τούτο επιτυγχάνεται με συνεργασία των σχολικών μονάδων, των πανεπιστημιακών ιδρυμάτων των δύο χωρών, με ανταλλαγή φοιτητών, με συνέργειες, με διοργάνωση συνεδρίων, με κατάρτιση και πρακτική άσκηση των εκπαιδευτικών. Εδώ θα πρέπει να τονιστεί, αγαπητοί συνάδελφοι, πως η επαφή των νέων με μια άλλη χώρα είναι πολύ σημαντική, γιατί έρχονται σε επαφή με μια άλλη κουλτούρα και είναι βέβαιο ότι τέτοιου είδους συνέργειες ανοίγουν ορίζοντες. Μάλιστα, στο σημείο αυτό θα σταθώ σε δύο σημαντικές διατάξεις, κυρία Υπουργέ: Στο άρθρο 12 για την αμοιβαία αναγνώριση απολυτηρίων τίτλων πανεπιστημιακών διπλωμάτων και πτυχίων, που απονέμονται από τις δύο χώρες. Αυτή είναι μια πρόβλεψη, ωστόσο, που θα πρέπει να δούμε πώς εναρμονίζεται με την ευρωπαϊκή νομοθεσία από την υπογραφή της σύμβασης το 2013 έως και σήμερα. Επίσης, κυρία Υπουργέ, θα σταθώ στο άρθρο 15, με το οποίο Ελλάδα και Πολωνία δεσμεύονται να προάγουν την εκπαίδευση των παιδιών των υπηκόων της έτερης χώρας και να διαμορφώσουν τις καλύτερες συνθήκες - θα έλεγα - για την εκπαίδευση των παιδιών αυτών στη γλώσσα τους. Η επαφή με τη μητρική γλώσσα, αγαπητοί συνάδελφοι, είναι επαφή με τον πολιτισμό - τον πολιτισμό και την ιστορία τα θεωρούμε όλοι πολύ σημαντικά - και πρέπει αν μη τι άλλο να διασφαλίζεται. Στην προστασία της πολιτιστικής κληρονομιάς θα αναπτυχθούν συνέργειες τόσο για τη συντήρηση των ιστορικών και καλλιτεχνικών μνημείων όσο και για την καταπολέμηση παράνομου εμπορίου πολιτιστικών αγαθών. Μάλιστα, εδώ να σας θυμίσω ότι υπάρχει ρητή πρόβλεψη στο άρθρο 7 για άμεση επιστροφή των αγαθών, που εντοπίζονται να έχουν εξαχθεί παράνομα από την Ελλάδα ή και την Πολωνία, συνεργασία που θα υλοποιηθεί δηλαδή στο πλαίσιο της σύμβασης της UNESCO για την πολιτιστική κληρονομιά. Τέλος, αγαπητοί συνάδελφοι, να σημειώσω ότι η Συμφωνία Συνεργασίας με την Πολωνία περιλαμβάνει πρόβλεψη για τη συνεργασία στον τομέα του πολιτισμού, του Τύπου, της πνευματικής ιδιοκτησίας, καθώς και των επιστημών. Ιδίως για τις επιστήμες θα αναπτυχθούν οι συνέργειες μεταξύ ερευνητικών και επιστημονικών ακαδημιών, θα πραγματοποιηθεί η ανταλλαγή τεχνογνωσίας με κοινές συσκέψεις, με κοινά συνέδρια, αλλά και κοινά έργα έρευνας και ανάπτυξης και όλα τα παραπάνω εντός του πλαισίου που διαμορφώνει η Ευρωπαϊκή Ένωση για την έρευνα και την ανάπτυξη. Συμπερασματικά, λοιπόν, πρόκειται για μια σύμβαση που διανοίγει ένα ευρύ πεδίο συνεργασίας μεταξύ Ελλάδας και Πολωνίας και αναμένεται να λειτουργήσει θετικά για τη χώρα μας. Γι' αυτό ψηφίζουμε τη συμφωνία αυτή και την κύρωση της. Αγαπητοί συνάδελφοι, προχωράω στη σύμβαση με τις Ηνωμένες Πολιτείες Αμερικής, όπου κυρώνεται το μνημόνιο κατανόησης μεταξύ Ελλάδας και Ηνωμένων Πολιτειών της Αμερικής σχετικά με την επιβολή εισαγωγικών περιορισμών σε κατηγορίες αρχαιολογικού και εθνολογικού υλικού της Ελληνικής Δημοκρατίας. Είναι μια σύμβαση που υπεγράφη στις 22 Σεπτεμβρίου του 2021 και μάλιστα, πρέπει να πω συγχαρητήρια στην κυρία Υπουργό, που την φέρνει τουλάχιστον αν μη τι άλλο εντός δύο μηνών προς κύρωση. Είναι σημαντικό να λέγονται και τα θετικά. Η σύμβαση αυτή ανανεώνει το μνημόνιο συνεργασίας και συναντίληψης Ελλάδας και ΗΠΑ σύμφωνα με το ν.4026/11. Είναι ένα μνημόνιο συνεργασίας, αγαπητοί συνάδελφοι, που θα ήθελα να θυμίσω ότι ήταν αποτέλεσμα της πρωτοβουλίας που ανέλαβε η κυβέρνηση ΠΑΣΟΚ το 2010 και τούτο σε εφαρμογή του άρθρου 9 της συνθήκης UNESCO για την παρεμπόδιση και πρόληψη της παράνομης εισαγωγής, εξαγωγής και μεταβίβασης της κυριότητας πολιτιστικών αγαθών. Είναι μνημόνιο δηλαδή, το οποίο παρατάθηκε με σχετική συμφωνία το 2016 επί κυβέρνησης ΣΥΡΙΖΑ - ΑΝΕΛ, μια συμφωνία που κυρώθηκε όμως με μεγάλη καθυστέρηση το 2019 με το ν.4634/2019. Με βάση, λοιπόν, τη συμφωνία αυτή αγαθά της πολιτιστικής μας κληρονομιάς που περιλαμβάνονται στον κατάλογο, που εκδίδει η κυβέρνηση των ΗΠΑ και εντοπίζονται να έχουν εξαχθεί από τη χώρα μας, χωρίς να φέρουν ειδική άδεια της ελληνικής κυβέρνησης, επιστρέφονται αυτοδίκαια και άμεσα στην Ελλάδα. Στόχος, λοιπόν, είναι να καταπολεμηθεί η παράνομη διακίνηση του αρχαιολογικού και εκκλησιαστικού εθνολογικού υλικού. Σήμερα, αγαπητοί συνάδελφοι, η Συμφωνία με τις ΗΠΑ για την καταπολέμηση της παράνομης διακίνησης των αρχαιοτήτων μας μπαίνει σε μια νέα εποχή, καθώς με το μνημόνιο κατανόησης που συζητάμε σήμερα το πεδίο εφαρμογής του επεκτείνεται και σε κατηγορίες αρχαιολογικού, εκκλησιαστικού, εθνολογικό υλικού μέχρι και το 1830 σε αντιστοιχία δηλαδή με τα προβλεπόμενα του ν.3082/2002. Ταυτόχρονα, αγαπητοί συνάδελφοι, με το μνημόνιο κατανόησης οι δύο χώρες δεσμεύονται να ανταλλάσσουν πληροφορίες για την προστασία των πολιτιστικών αγαθών από το λαθρεμπόριο και να αναλάβουν πρωτοβουλίες στο πλαίσιο που θέτει η Σύμβαση της UNESCO του 1970. Εδώ να θυμίσω, αγαπητοί συνάδελφοι, ότι είναι μία σύμβαση με τα μέτρα που πρέπει να λαμβάνονται για την καταπολέμηση της παράνομης διακίνησης των πολιτιστικών αγαθών και για την προστασία της πολιτιστικής μας κληρονομιάς. Αγαπητοί συνάδελφοι, όλοι γνωρίζουμε το τεράστιο πρόβλημα των λαθραίων ανασκαφών στη χώρα μας, των λεηλασιών άγνωστων αρχαιολογικών χώρων, της παράνομης εμπορίας και διακίνησης ελληνικών αρχαιοτήτων στην Ελλάδα και στο εξωτερικό. Θα ήθελα να τονίσω ότι στην Αμερική, όπως και σε άλλες μεγάλες ευρωπαϊκές αγορές, η διακίνηση των ελληνικών αρχαιολογικών αντικειμένων έχει λάβει τεράστιες διαστάσεις. Η επέκταση μάλιστα των ελέγχων εδώ για την εξαγωγή των πολιτιστικών αγαθών μέχρι και το 1830 ενισχύει το ελληνικό δημόσιο και αποτρέπει φυσικά τη λαθρεμπορία. Συμφωνίες, αν μη τι άλλο, σαν αυτή που κυρώνεται σήμερα, αποκτούν ιδιαίτερη σημασία, καθώς η χώρα μας διευκολύνεται για τον εντοπισμό και την επιστροφή των αγαθών της πολιτιστικής μας κληρονομιάς και γι' αυτό ψηφίζουμε «ναι» και είμαστε θετικοί στην κύρωση. Αγαπητοί συνάδελφοι, έρχομαι στις δύο συμβάσεις με τα Ηνωμένα Αραβικά Εμιράτα. Αρχικά κυρώνεται το Μνημόνιο Κατανόησης Πολιτιστικής Συνεργασίας μεταξύ Ελλάδας και Ηνωμένων Αραβικών Εμιράτων που υπεγράφη στην Αθήνα στις 6 Μαΐου του 2014 για την ανάπτυξη στενότερων διμερών σχέσεων. Θα θυμίσω μάλιστα στην κυρία Υπουργό ότι αυτό έγινε επί κυβέρνησης ΠΑΣΟΚ και Υπουργού του κ. Βαγγέλη Βενιζέλου. Καταγράφουν λοιπόν τη θέλησή τους για συνεργασία στη διοργάνωση καλλιτεχνικών και πολιτιστικών εκδηλώσεων και την ανταλλαγή εμπειρογνωμόνων, ώστε οι δύο λαοί να έρθουν πιο κοντά. Το μνημόνιο, αγαπητοί συνάδελφοι, προβλέπει επίσης την αμοιβαία συμμετοχή με σεμινάρια, με εκθέσεις, με συνέδρια, καθώς και τη συνεργασία αρμοδίων αρχών στο χώρο του πολιτισμού. Ιδιαίτερα εδώ να τονιστεί, κυρία Υπουργέ, η ανάληψη πρωτοβουλιών από τις δύο χώρες για την προστασία της πνευματικής ιδιοκτησίας, η προώθηση της μελέτης των δύο γλωσσών και η ενθάρρυνση του πολιτιστικού τουρισμού. Μάλιστα, για την υλοποίηση της σύμβασης προβλέπεται η σύμβαση μιας μεικτής επιτροπής που αποτελείται από εκπροσώπους των δύο χωρών, με συναντήσεις και στις δύο χώρες. Θα ήθελα να σημειώσω ότι στην περίπτωση αυτή το Υπουργείο Πολιτισμού επέδειξε μειωμένα αντανακλαστικά, καθώς το Μνημόνιο Κατανόησης έρχεται προς κύρωση επτά χρόνια από την υπογραφή του, δύο χρόνια της Κυβέρνησής σας, κυρία Υπουργέ, πέντε χρόνια κυβέρνησης ΣΥΡΙΖΑ - ΑΝΕΛ. Βγάλτε τα συμπεράσματά σας. Μετά από επτά χρόνια έρχεται προς κύρωση και αυτή εδώ η συμφωνία. Χάσαμε λοιπόν, αγαπητοί συνάδελφοι, την ευκαιρία όλα αυτά τα χρόνια να αναπτύξουμε μια στενότερη συνεργασία με τα Ηνωμένα Αραβικά Εμιράτα και συνεπώς όλη η προσπάθεια, που είχε κάνει τότε η χώρα μας για την υπογραφή του Μνημονίου Κατανόησης μεταξύ των δύο χωρών, δεν βρήκε ανταπόκριση και αυτό είναι το πιο σημαντικό. Δεν υπήρξε ανταπόκριση γι' αυτό το μνημόνιο συνεργασίας και συναντίληψης που έπρεπε ήδη να έχει κυρωθεί. Βέβαια, εμείς λέμε «ναι» στην κύρωση της συγκεκριμένης σύμβασης. Έρχομαι στη δεύτερη σύμβαση με τα Ηνωμένα Αραβικά Εμιράτα. Είναι το Μνημόνιο Κατανόησης για τη συνεργασία στον τομέα των πολιτιστικών και δημιουργικών βιομηχανιών, συνεργασία στην αρχιτεκτονική, το σχέδιο, τη λογοτεχνία, τις καλές τέχνες, τα μουσεία, τον κινηματογράφο, τα κινούμενα σχέδια, την προστασία της πολιτιστικής μας κληρονομιάς και σε κάθε άλλο τομέα που θα καθορίσουν τα δύο μέρη. Οι στόχοι που τίθενται, αγαπητοί συνάδελφοι, μέσα από τη σύμβαση είναι η συνεργασία στον τομέα της πολιτιστικής και δημιουργικής βιομηχανίας, η κοινή χρήση και ανταλλαγή βέλτιστων πρακτικών και τεχνογνωσίας, η ενημέρωση και ανταλλαγή μεθόδων ενθάρρυνσης καλλιτεχνών και επαγγελματιών του πολιτιστικού και δημιουργικού τομέα σε μουσεία, σε ιδρύματα, σε πολιτιστικούς φορείς. Για την υλοποίηση της συμφωνίας αυτής προβλέπεται η ανταλλαγή πληροφοριών για την εκπαίδευση, για την κατάρτιση και ανάπτυξη δεξιοτήτων, η ανταλλαγή πληροφοριών για τα μοντέλα χρηματοδότησης και επενδύσεων, για τις πολιτικές ψηφιακής δημιουργικότητας και καινοτομίας. Προβλέπεται η προώθηση επιχειρηματικών συνεργειών που θα είναι χρήσιμες για τις δύο χώρες, η υποστήριξη συμπαραγωγών μεταξύ των δύο χωρών, η ανταλλαγή εμπειρογνωμοσύνης για την ανάπτυξη και την κινητικότητα των επαγγελματιών στον χώρο του πολιτισμού. Η συνεργασία με τα Ηνωμένα Αραβικά Εμιράτα θα λειτουργήσει θετικά για τη χώρα μας, τόσο σε επίπεδο πολιτισμού και δημιουργικής βιομηχανίας όσο και στο πεδίο της επιχειρηματικότητας, αναπτύσσοντας συνέργειες, όπως για παράδειγμα μέσα από τις κινηματογραφικές συμπαραγωγές που προβλέπονται και ενισχύοντας τους καλλιτέχνες και επαγγελματίες του πολιτισμού. Αγαπητοί συνάδελφοι, ολοκληρώνοντας, οι διεθνείς συμβάσεις της χώρας μας στον τομέα του πολιτισμού επιβάλλουν και συμβάλλουν με τρόπο άμεσο στην ανάπτυξη της πολιτιστικής δραστηριότητας, αλλά και στην προστασία της πολιτιστικής μας κληρονομιάς. Ενισχύουν δε τη θέση της χώρας μας και συμβάλλουν στην ανάπτυξη διεθνών συνεργασιών και, φυσικά, φιλικών σχέσεων με τους πολίτες των άλλων χωρών. Κλείνοντας, το Κίνημα Αλλαγής, το ΠΑΣΟΚ, ψηφίζει και αυτή τη σύμβαση θετικά, όπως ψηφίσαμε και τις άλλες τρεις πρότερες συμβάσεις με τις άλλες χώρες. Ευχαριστώ.
Κι εμείς ευχαριστούμε τον κ. Κωνσταντόπουλο. Κυρίες και κύριοι συνάδελφοι, θα διαβάσω μία αίτηση προς τον Πρόεδρο της Βουλής του Βουλευτή του ΣΥΡΙΖΑ - Προοδευτική Συμμαχία κ. Νάσου Αθανασίου, με θέμα: «Άδεια απουσίας: Θα ήθελα να σας ενημερώσω ότι από 5 έως 8 Νοεμβρίου 2021 θα βρίσκομαι στη Γερμανία για οικογενειακούς λόγους. Παρακαλώ πολύ για την άδειά σας». Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Καλώ στο Βήμα τον ειδικό αγορητή του Κομμουνιστικού Κόμματος Ελλάδας, τον κ. Ιωάννη Δελή, να τοποθετηθεί επί των τριών εκ των τεσσάρων προαναφερθεισών συμφωνιών.
Ευχαριστώ πολύ, κύριε Πρόεδρε. Οι σημερινές τέσσερις διακρατικές συμφωνίες, παρ' ότι εισάγονται από κοινού προς κύρωση σήμερα στη Βουλή από το Υπουργείο Πολιτισμού, δεν είναι ομοειδείς ούτε έχουν φυσικά το ίδιο περιεχόμενο ή τους ίδιους στόχους. Οι δύο απ' αυτές τις συμφωνίες αφορούν στην πολιτιστική συνεργασία της χώρας μας με την Πολωνία και τα Ηνωμένα Αραβικά Εμιράτα. Πρόκειται για τυπικές συμφωνίες - πλαίσια πολιτιστικής συνεργασίας μεταξύ της χώρας μας και των άλλων δύο εν προκειμένω χωρών. Στην περίπτωση της Πολωνίας η συμφωνία διευρύνεται και στους τομείς των επιστημών και της παιδείας. Αν και γενικόλογες αυτές οι συμφωνίες από τη φύση τους άλλωστε, ωστόσο προβλέπουν και οι δύο τη σύσταση μιας κοινής ή μεικτής επιτροπής των δύο χωρών η οποία και θα αναλαμβάνει να συγκεκριμενοποιεί τις κοινές δράσεις σε όλους τους πολιτιστικούς τομείς. Είναι γνωστή νομίζω η αντιπολιτευτική στάση του ΚΚΕ. Δεν είναι ούτε μικροψυχία ούτε κάνει το ΚΚΕ αντιπολίτευση για την αντιπολίτευση. Η αντιπολίτευση που κάνει το ΚΚΕ γίνεται πάντα από θέσεις αρχών σταθερών στην υπεράσπιση των λαϊκών συμφερόντων και εξ αυτού, έχουμε θετική στάση για τέτοιες διμερείς συμφωνίες οι οποίες προάγουν τελικά τη συνεργασία των χωρών και των λαών στον τομέα του πολιτισμού. Αυτό το λέμε παρ' ότι παραμένει ζητούμενο το κατά πόσο τελικά στο τελικό πρακτικό αποτέλεσμα αντανακλώνται όλες αυτές οι ωραίες πράγματι εισηγητικές διακηρύξεις περί προσέγγισης των λαών και καλλιέργειας και εδραίωσης της φιλίας τους ή αν τελικά αυτό που μένει απ' αυτές τις συμφωνίες είναι να ωφελούνται απλώς και πολλαπλώς ορισμένες μόνο μεγάλες επιχειρήσεις. Οι φόβοι μας αυτοί δεν είναι αναίτιοι, καθώς σύμφωνα με το άρθρο 2 της συμφωνίας με την Πολωνία αυτή αφορά και επιχειρηματίες που δραστηριοποιούνται στον τομέα του πολιτισμού. Ή, όπως αναφέρεται στο άρθρο 5: «Τα μέρη θα προωθούν τη συνεργασία μεταξύ οργανισμών, ενώσεων και ιδρυμάτων που υλοποιούν εκπαιδευτικά και πολιτιστικά προγράμματα που απευθύνονται σε παιδιά και νέους ιδρυμάτων». Στη διατύπωση αυτή χωράνε και όλα τα ιδιωτικά ευαγή μορφωτικά και πολιτιστικά ιδρύματα του κεφαλαίου, των σημαντικότερων τουλάχιστον εκπροσώπων του. Ξέρετε, είναι όλα αυτά τα ιδρύματα των εφοπλιστών και των βιομηχάνων τα οποία έχουν αναλάβει εργολαβικά και με το αζημίωτο ολόκληρους τομείς του πολιτισμού στη χώρα μας, ανοίγοντας ταυτόχρονα και την πόρτα της ελληνικής εκπαίδευσης. Όλοι αυτοί, ξέρετε, δεν άρχισαν ξαφνικά να φλέγονται από το πάθος της πολιτιστικής τους προσφοράς προς τον λαό. Ιδεολογικά και επιχειρηματικά οφέλη προσδοκούν. Οι δύο, λοιπόν, αυτές πολιτιστικές συμφωνίες - πλαίσια με Πολωνία και Ηνωμένα Αραβικά Εμιράτα έχουν, όμως, ένα ακόμη κοινό χαρακτηριστικό. Η κύρωσή τους από τη Βουλή εκκρεμεί εδώ και χρόνια, καθυστερεί κι έτσι παραμένουν όλο αυτό το διάστημα των οκτώ περίπου ετών ανενεργές. Η συμφωνία με την Πολωνία εκκρεμεί από το 2013 και η συμφωνία με τα Ηνωμένα Αραβικά Εμιράτα εκκρεμεί από το 2014. Προφανώς, για τις κυβερνήσεις που πέρασαν από τότε - κι αν δεν κάνω λάθος πάνω από τέσσερα χρόνια ήταν κυβέρνηση ο ΣΥΡΙΖΑ κι άλλα τόσα περίπου η Νέα Δημοκρατία - τέτοιες συμφωνίες ωφέλιμες για τους λαούς δεν ήταν στις προτεραιότητές τους, γι' αυτό και τις άφηναν στο ψυγείο, υποβαθμίζοντας τες στην πράξη. Καλά που είχαν αυτές οι συμφωνίες, δηλαδή, και την πρόβλεψη αόριστης διαρκείας, αλλιώς θα είχαν ήδη ακυρωθεί. Εν κατακλείδι, και με τις επιφυλάξεις που προαναφέραμε σχετικά με την απόσταση που χωρίζει τις διακηρύξεις αυτών των συμφωνιών από το όποιο πρακτικό αποτέλεσμα αυτές φέρουν, θα δώσουμε θετική ψήφο και στις δύο αυτές πολιτιστικές συμφωνίες. Όταν, όμως, στον πολιτισμό εισχωρούν οι μπίζνες, τότε τα κοινοβουλευτικά πράγματα αλλάζουν. Οι κυβερνήσεις δεν χάνουν καθόλου μα καθόλου τον καιρό τους και γρήγορα - γρήγορα αυτές τις συμφωνίες με τις μπίζνες στον πολιτισμό τις φέρνουν εδώ στη Βουλή. Αυτό, δηλαδή, ακριβώς που γίνεται με τη συμφωνία για τη συνεργασία της Ελλάδας με τα Ηνωμένα Αραβικά Εμιράτα στον τομέα των πολιτιστικών και δημιουργικών - λέει - βιομηχανιών και η οποία ελπίζουμε, κυρία Υπουργέ, να μην επισκιάσει ούτε να υποβαθμίσει την προηγούμενη πολιτιστική συμφωνία με τα Ηνωμένα Αραβικά Εμιράτα. Η ταχύτητα, βεβαίως, αυτή εξηγείται, αφού αυτή η συμφωνία δεν αφορά στους λαούς, αλλά στις συνεργασίες των επιχειρηματικών ομίλων των δύο χωρών. Πρόκειται για μια συμφωνία η οποία αυτό που προσπαθεί να κάνει δεν είναι να αξιοποιήσει ασφαλώς τον πολιτισμό για την εδραίωση της φιλίας ανάμεσα στους δύο λαούς μέσα από κοινές πολιτιστικές δράσεις όπως η προηγούμενη, αλλά καθαρά πως μέσα από αυτή τη συνεργασία θα βγουν ωφελημένες οι πολιτιστικές βιομηχανίες των δύο χωρών. Τα άρθρα 1 και 3 της σύμβασης αυτής είναι ξεκάθαρα πάνω στο ζήτημα αυτό και δεν αφήνουν κανένα μα κανένα περιθώριο αμφιβολίας. Με μια ορολογία που παραπέμπει μάλλον σε εμπορική, παρά σε πολιτιστική συμφωνία περί «μοντέλων χρηματοδότησης και επενδύσεων», περί «επιχειρηματικών συνεργιών» και περί «προγραμμάτων συμπαραγωγής» - κι όλα αυτά πριν από λίγο η εισηγήτρια του ΣΥΡΙΖΑ τα βρήκε καλά, «μια χαρά» λέει είναι, δεν είναι εκεί το πρόβλημα - αποδεικνύεται περίτρανα ο στόχος της συμφωνίας αυτής για τις μπίζνες των πολιτιστικών μονοπωλίων. Εμείς έχουμε μια τελείως διαφορετική αντίληψη για τον πολιτισμό και για το δικαίωμα της πρόσβασης κάθε λαού στον δικό του πολιτισμό κατ' αρχάς, καθώς και στον πολιτισμό των άλλων χωρών, των άλλων λαών. Θεωρούμε ως κοινωνικές την ανάγκη για ψυχαγωγία, την ανάγκη για την κατανόηση της αντικειμενικής πραγματικότητας μέσα από την τέχνη στην οποία αντανακλάται αυτή η πραγματικότητα η αντικειμενική και με τόση μάλιστα γοητεία, την ανάγκη για τη γνωριμία και τη γνώση του πολιτισμικού υπόβαθρου των άλλων λαών, την ανάπτυξη της αλληλεγγύης ανάμεσα στους λαούς. Η συγκεκριμένη, όμως, συμφωνία δεν καλύπτει καμμία από αυτές τις ανάγκες ούτε καν ως μία παράπλευρη δράση. Αφού, λοιπόν, δεν πρόκειται για μια συμφωνία που έχει στο επίκεντρό της τις ανάγκες των δύο λαών, αλλά τα κέρδη των μονοπωλίων που επιχειρούν στον τομέα του πολιτισμού, δεν έχουμε άλλη επιλογή ως προς αυτή τη συμφωνία από το να την καταψηφίσουμε. Σχετικά, τώρα, με την τελευταία σύμβαση μεταξύ Ελλάδας και Ηνωμένων Πολιτειών, η οποία υπογράφηκε πρόσφατα, θα πω τα εξής: Πρόκειται για μία συμπληρωματική σύμβαση μιας προηγούμενης, η οποία κυρώθηκε με τον ν.4026/2011 και παρατάθηκε με τον ν.4634/2019, πριν δύο χρόνια δηλαδή, και προβλέπει την επιβολή περιορισμών στην εισαγωγή στις Ηνωμένες Πολιτείες ελληνικού αρχαιολογικού και εθνολογικού υλικού. Αφορά, δηλαδή, στο εμπόριο της αρχαιοκαπηλίας, για να συνεννοούμαστε. Στον κόσμο της Αρχαιολογίας - και όχι μόνο - είναι γνωστό εδώ και καιρό, ότι στις Ηνωμένες Πολιτείες της Αμερικής το εμπόριο αρχαιοτήτων και γενικά πολιτιστικών αγαθών είναι ιδιαίτερα ανεπτυγμένο και έχει, μάλιστα, και τεράστιο οικονομικό περιεχόμενο. Αυτό δείχνει, ασφαλώς, και το μέγεθος του προβλήματος που καλείται να αντιμετωπίσει - αν τη δεχτούμε - αυτή τη συμφωνία. Ακριβώς, όμως, δίπλα σε αυτό το νόμιμο εμπόριο αρχαιοτήτων αναπτύσσεται και το παράνομο εμπόριο και, μάλιστα, με πολύ, πολύ μεγαλύτερους τζίρους. Πού εκβάλλουν, πού καταλήγουν, τώρα, αυτές οι δύο εμπορικές δραστηριότητες, νόμιμες και παράνομες; Μα πού αλλού; Στους μεγάλους οίκους των δημοπρασιών, όπου ακούμε και για αστρονομικά ποσά ορισμένες φορές. Γιατί τα λέμε όλα αυτά; Μα, για να έχουμε πλήρη συνείδηση της αιτίας του προβλήματος της αρχαιοκαπηλίας, μία αιτία, βέβαια, που δεν είναι άλλη από την εμπορευματοποίηση - είτε νόμιμη, είτε παράνομη, δεν έχει σημασία - και, μάλιστα, πανάκριβη, των αρχαιολογικών θησαυρών κάθε είδους. Όπως, λοιπόν, καταψηφίσαμε την αρχική σύμβαση του 2011 και την παράτασή της το 2019, έτσι θα καταψηφίσουμε και τη σημερινή για τρεις πάρα πολύ συγκεκριμένους λόγους. Πρώτα - πρώτα γιατί ο περιορισμός στην εισαγωγή στις Ηνωμένες Πολιτείες αρχαιολογικού και βυζαντινού υλικού βασιζόταν - και θα εξακολουθεί να βασίζεται - σε έναν κατάλογο τον οποίο έχουν δικαίωμα να διαμορφώνουν οι ίδιες οι Ηνωμένες Πολιτείες αυθαίρετα και χωρίς συγκεκριμένα κριτήρια, έστω κι αν είναι - όπως είπε προχθές η κυρία Υπουργός - με τη συνεργασία του ελληνικού Υπουργείου Πολιτισμού. Πάντως, τον αποφασιστικό ρόλο θα τον έχουν αποκλειστικά εδώ οι Ηνωμένες Πολιτείες. Εμείς αυτό καταλαβαίνουμε. Τα μόνα κριτήρια που τίθενται για τη σύνταξη αυτού του καταλόγου είναι τα χρονικά όρια, τα οποία, όμως, συνήθως περισσότερο επιτρέπουν, τελικά, την απεριόριστη εισαγωγή των εκτός χρονικών ορίων υλικών, παρά προστατεύουν το υλικό που βρίσκεται μέσα σε αυτά τα όρια. Και κάπως έτσι η απεριόριστη εισαγωγή συνεχίζεται έστω και με κάποια εμπόδια. Ταυτόχρονα, διατηρείται και εκείνη η δραματική αποψίλωση των υπηρεσιών του Υπουργείου Πολιτισμού σε αρχαιοφύλακες και αρχαιολόγους, που συντελέστηκε με ευθύνη όλων των προηγούμενων κυβερνήσεων, τη στιγμή, μάλιστα, που έχουμε μια αξιοσημείωτη διεύρυνση της παρουσίας των ξένων αρχαιολογικών αποστολών στη χώρα μας. Και, τέλος, μέσα και από τη σημερινή σύμβαση με τις Ηνωμένες Πολιτείες εξακολουθεί να υποστηρίζεται η εμπορευματοποίηση ασφαλώς της πολιτιστικής μας κληρονομιάς. Υπάρχει, όμως, και ένας επιπλέον λόγος: Με βάση τα όσα αναφέρονται στην εισηγητική έκθεση, αλλά και στις ρηματικές διακοινώσεις που προηγούνται αυτών των συμβάσεων και συμφωνιών, αποκαλύπτεται ότι πρόκειται για μια ετεροβαρή σύμβαση. Στην επιτροπή μίλησα για μια πιο αποικιοκρατικού τύπου - και θα επιμείνω σε αυτό το χαρακτηρισμό - σύμβαση, με την οποία η μεν Ελλάδα - προσέξτε! - είναι υποχρεωμένη να αποδεικνύει ότι παίρνει μέτρα κατά της παράνομης εξαγωγής, αλλά οι Ηνωμένες Πολιτείες - το άλλο μέρος, δηλαδή - δεν υποχρεώνονται να καταθέτουν απολύτως κανένα στοιχείο για την τήρηση της συμφωνίας. Με λίγα λόγια, η σύμβαση αυτή δεν υποχρεώνει τις Ηνωμένες Πολιτείες να δίνουν λογαριασμό στην Ελλάδα για το τι έκαναν, τι κάνουν και τι σκοπεύουν να κάνουν σχετικά με το εμπόριο στη χώρα τους. Και το εμπόριο τίνων; Των αρχαιολογικών θησαυρών της δικής μας χώρας. Να δούμε, αν θέλετε, εδώ - και να κλείσω με αυτό, κύριε Πρόεδρε - τον απολογισμό της αρχικής σύμβασης από το 2011 για τις επιστροφές αρχαιοτήτων στη χώρα μας από τις ΗΠΑ, για να κρίνουμε; Ο απολογισμός αυτός είναι πάρα πολύ φτωχός. Έχουν επιστραφεί δεκαπέντε ασημένια νομίσματα και ένα τμήμα μιας σαρκοφάγου. Αυτά είναι όλα! Αυτή, λοιπόν, είναι η περιβόητη αποδοτικότητα αυτής της σύμβασης την τελευταία δεκαετία. Έχουμε πει παλαιότερα και για τους δύο κούρους που είχαν κλαπεί το 1990 από το μουσείο της Κορίνθου, αλλά αυτοί επαναπατρίστηκαν, απ' όσο θυμάμαι, το 2010, πριν την υπογραφή της συμφωνίας, οπότε δεν θα θεωρήσουμε ότι είναι αποτέλεσμα εκείνης της σύμβασης. Καλά έκαναν και επιστράφηκαν. Έτσι πρέπει.
Όχι της Κορίνθου δεν επεστράφησαν ποτέ.
Δεν πρόλαβαν. Ακόμα καλύτερα. Συνεπώς για να κλείσω, κύριε Πρόεδρε, και να ευχαριστήσω και για την ανοχή σας, η παρούσα σύμβαση ούτε αλλάζει, ούτε βελτιώνει τη σύμβαση του 2011 ή την παράτασή της. Και με βάση τα παραπάνω καταψηφίζουμε αυτή τη συμφωνία. Σας ευχαριστώ.
Και εμείς ευχαριστούμε τον κ. Δελή. Τον λόγο έχει η ειδική αγορήτρια της Ελληνικής Λύσης, η κ. Σοφία - Χάιδω Ασημακοπούλου.
Σας ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, η συμφωνία συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Πολωνίας στους τομείς του πολιτισμού, της εκπαίδευσης, των επιστημών, του αθλητισμού, της νεολαίας και των μέσων ενημέρωσης, όπως τονίσαμε και κατά τη διάρκεια της επιτροπής το πιθανότερο είναι να μείνει στα χαρτιά. Διότι δεν διαφαίνονται τα οφέλη τα οποία θα μπορούσε να αποκομίσει η χώρα μας από μία τέτοια συμφωνία. Η διάρκεια της παρούσης είναι επ' αόριστον. Με μία χώρα η οποία μάλιστα προέβη σε συμφωνία για αγορά αεροσκαφών και αναγνωριστικών αεροσκαφών drones από την Τουρκία. Και αυτό δεν γίνεται να το παραβλέψουμε. Χαρακτηριστικό επίσης είναι το γεγονός ότι νομιμοποίησε την απώθηση μεταναστών στα σύνορά της και ενέκρινε την κατασκευή ενός τείχους ώστε να εμποδίζει τους μετανάστες να περνούν τα σύνορα από τη Λευκορωσία. Περισσότερο φαίνεται να είναι απέναντί μας με τέτοιου είδους πρακτικές οι οποίες βεβαίως και θα επιβαρύνουν περαιτέρω τη χώρα μας παρά δίπλα μας. Τονίσαμε και τονίζουμε την επικινδυνότητα του άρθρου 5 της συμφωνίας για τη συνεργασία μεταξύ οργανισμών και ιδρυμάτων των δύο κρατών για την εκπόνηση πολιτιστικών και εκπαιδευτικών προγραμμάτων για τη νέα γενιά εννοείται φυσικά σε συνεργασία των αντίστοιχων ΜΚΟ των δύο χωρών για τα σχετικά θέματα. Ένα τέτοιο ενδεχόμενο μας βρίσκει ξεκάθαρα αντίθετους. Πολλά ερωτηματικά δημιουργεί και το άρθρο 8 που κάνει λόγο για συνεργασία των κρατικών αρχείων των δύο χωρών. Για ποια κρατικά αρχεία μιλάμε; Γιατί το αφήνετε τόσο αόριστο; Αναφέρει επίσης η παρούσα ότι τα κράτη δεσμεύονται να προωθούν τα πολιτιστικά και τα γλωσσολογικά ιδρύματα του εταίρου μέρους. Αλήθεια πόσο ανάγκη έχει η χώρα μας να αναλάβει μία τέτοια δέσμευση; Ο ελληνικός πολιτισμός είναι γνωστός σε όλο τον κόσμο. Η Ελλάδα για όλη την υφήλιο αποτελεί την κοιτίδα του πολιτισμού καθώς σε αυτή γεννήθηκαν και αναπτύχθηκαν οι πρώτες μορφές του. Για αυτό πρέπει να στοχεύουμε διαρκώς να μην αλλοιωθεί ούτε ο πολιτισμός μας ούτε η γλώσσα μας. Αναφορικά με τη δεύτερη Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής σχετικά με την επιβολή εισαγωγικών περιορισμών σε κατηγορίες αρχαιολογικού και εθνολογικού υλικού της Ελληνικής Δημοκρατίας, ζητήσαμε και ζητούμε διευκρινίσεις αναφορικά με το άρθρο 1 σχετικά με το πώς και σε ποιες περιπτώσεις η ελληνική Κυβέρνηση θα χορηγεί άδεια για εξαγωγή αρχαιολογικού υλικού. Γιατί αυτό είναι πολύ κρίσιμο. Οι υποχρεώσεις αμφότερων των κυβερνήσεων υπόκεινται μεταξύ άλλων και στη διαθεσιμότητα σχετικών οικονομικών πόρων όπως αναφέρεται στο υπό ψήφιση μνημόνιο. Αυτό πρακτικά τι σημαίνει; Πόσο μπορεί να μας επιβαρύνει; Θα μπορέσει η Ελλάδα να ανταποκριθεί δεδομένου ότι έχουμε επιβαρυνθεί από τις συνεχείς κρίσεις; Αξίζει να αναφερθούμε για άλλη μια φορά στο πολύ σοβαρό ζήτημα της διευκόλυνσης της επισκεψιμότητας στους αρχαιολογικούς μας χώρους τόσο από πλευράς προσβάσεως τόσο και σε ό,τι έχει να κάνει και με τα ΑΜΕΑ. Η δυνατότητα διερεύνησης της επισκεψιμότητας των ατόμων με αναπηρία στην Ελλάδα, προκειμένου να υλοποιήσουν την υψίστης σημασίας για έναν άνθρωπο επαφή με τα αγαθά του πολιτισμού είναι πάρα πολύ σημαντική. Οι γνώσεις που μπορούν να αποκομίσουν οι επισκεπτόμενοι τους χώρους αυτούς θα συμβάλλουν αποφασιστικά στην πολιτιστική τους ένταξη και αυτό δεν μπορεί να το αρνηθεί κανείς. Ιδιαίτερα τα άτομα με πρόβλημα όρασης θα πρέπει να συμπεριλαμβάνονται πιο ενεργά από τους πολιτιστικούς χώρους στον σχεδιασμό των δράσεών τους και έτσι να μην αποκλείονται από την απόλαυση των αγαθών της πολιτιστικής κληρονομιάς και από την εν γένει συμμετοχή τους στην κοινωνική τους ζωή. Δεν γίνεται να μην αναφερθούμε και στον τοπικό πολιτισμό, ο οποίος μπορεί να αποτελέσει σημαντικό μοχλό στην προσπάθεια ανάδειξης και προβολής της χώρας μας, η οποία αποτελεί σημαντικό πόλο έλξης καθώς θεωρείται ένα από τα σημαντικότερα πολιτισμικά, κοινωνικά, πνευματικά και γεωγραφικά κέντρα της γης. Τώρα σχετικά με τις συμφωνίες με τα Ηνωμένα Αραβικά Εμιράτα έχουμε κάποιες επιφυλάξεις σχετικά με τη σύσταση της μεικτής επιτροπής γιατί θέλουμε να μας διευκρινίσετε ποιοι μπορούν να είναι μέλη της. Εμείς στην Ελληνική Λύση πιστεύουμε ότι η διαμόρφωση του πολιτισμού μας βασίζεται σε έννοιες όπως η δημοκρατία, η ελευθερία, το μέτρο. Την πολιτιστική μας κληρονομιά εκτός από το να την θαυμάζουμε οφείλουμε και να την προστατεύουμε όχι απλά να την αφήνουμε στο έλεος του καιρού και των συνθηκών. Τέλος, δώστε κίνητρα, ευκαιρίες και τη δυνατότητα να επιστρέψουν πίσω στη χώρα μας, στη χώρα της καρδιάς τους, στους νέους - περίπου εξακόσιες χιλιάδες - οι οποίοι έφυγαν στο εξωτερικό στα χρόνια των μνημονίων. Σας ευχαριστώ.
Και εμείς ευχαριστούμε την κ. Ασημακοπούλου και για την οικονομία του χρόνου. Καλώ τώρα στο Βήμα τον ειδικό αγορητή του ΜέΡΑ25 τον κ. Γρηγοριάδη να αναφερθεί επί θεμάτων εκτός της σύμβασης με την Πολωνία με την οποία συμφωνεί το ΜέΡΑ25. Έτσι προβλέπεται.
Μην ανησυχείτε, κύριε Πρόεδρε. Σας ευχαριστώ πολύ που μου δίνετε τον λόγο, αγαπητέ κύριε Πρόεδρε. Κυρίες και κύριοι Βουλευτές, αγαπητή κυρία Υπουργέ, όπως όλοι σας βλέπετε, φορώ σήμερα μία μάσκα με το ουράνιο τόξο, το οποίο αποτελεί σύμβολο της ΛΟΑΤΚΙ κοινότητας, σε έναν νομίζω απαραίτητο για το ελληνικό Κοινοβούλιο συμβολισμό μιας και σήμερα αρχίζει η δίκη για τη δολοφονία του ακτιβιστή και υπερασπιστή των δικαιωμάτων των ΛΟΑΤΚΙ ατόμων Ζακ Κωστόπουλου. Θυμίζω, κύριε Πρόεδρε, ότι για την εξαιρετικά βάναυση και μαρτυρική δολοφονία του, που έγινε μέρα μεσημέρι στο πιο κεντρικό μέρος της πρωτεύουσάς μας, στην Ομόνοια, και μπροστά σε δεκάδες περαστικούς, κατηγορούνται σήμερα δύο επιχειρηματίες και τέσσερις αστυνομικοί. Ελπίζουμε η ελληνική δικαιοσύνη να αφεθεί απολύτως ελεύθερη χωρίς παρεμβάσεις από την Κυβέρνηση για να κάνει τη δουλειά της. Προχωράω, κύριε Πρόεδρε, στις συμβάσεις. Αφαιρώ λοιπόν τη σύμβαση με την Πολωνία μια και δεν θέλετε να αναφερθώ σε αυτήν και πηγαίνω στη δεύτερη σύμβαση, που είναι η Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτείων της Αμερικής σχετικά με την επιβολή εισαγωγικών περιορισμών σε κατηγορίες αρχαιολογικού και εθνολογικού υλικού της Ελληνικής Δημοκρατίας. Κύριε Πρόεδρε, κυρίες και κύριοι Βουλευτές, κυρία Υπουργέ, η εν λόγω σύμβαση αποτελεί, όπως ξέρετε, ανανέωση και επέκταση του μνημονίου κατανόησης για τους περιορισμούς της εισαγωγής αρχαιολογικού, εθνολογικού και εκκλησιαστικού υλικού. Η συμφωνία αυτή υπογράφηκε το 2011 για δέκα χρόνια και έληξε πια ενώ βασιζόταν ήδη σε παλαιότερες συμφωνίες και βεβαίως στη σχετική διεθνή συνθήκη της UNESCO, η οποία υπεγράφη το 1970. Η επέκτασή της ήταν επιβεβλημένη για να συνεχίσει να υφίσταται ένα κάποιο καθεστώς ρύθμισης. Η επέκταση αφορά βεβαίως τα εθνολογικά εκκλησιαστικά αντικείμενα από τα πρωτοχριστιανικά χρόνια έως και το 1830. Να σημειωθεί, κύριε Πρόεδρε, πως πρόκειται για περιορισμούς που θέτει η Κυβέρνηση των Ηνωμένων Πολιτείων της Αμερικής στις εισαγωγές της σε τέτοιου είδους αντικείμενα και δεν αφορά κάτι που πρέπει να κάνει η ελληνική πολιτεία. Στεκόμαστε, όμως, κύριε Πρόεδρε, στο άρθρο 2 παράγραφος 5, όπου στάθηκαν και άλλα κόμματα της Αντιπολίτευσης, περί μακροχρόνιου δανεισμού των εν λόγω πολιτιστικών υλικών. Ζητήσαμε διευκρινίσεις από την κυρία Υπουργό στην επιτροπή. Αλλά, αγαπητή κυρία Υπουργέ, μετά από αυτές που μας δώσατε, το τοπίο - κατά τη γνώμη μας - συνεχίζει να παραμένει θολό. Γι' αυτό και για να μην τυχόν βρεθούν τα πρωτοχριστιανικά ή βυζαντινά αρχαία μας δανεικά και με δική μας συμμετοχή - εμάς, εννοώ, του ΜέΡΑ25- χωρίς βεβαίως καθόλου να υπάρχει τέτοια θέληση από την πλευρά μας, δηλώνουμε «παρών». Κύρωση του Μνημονίου Κατανόησης Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων. Πρόκειται, βεβαίως, για μια γενικόλογη και μη δεσμευτική συμφωνία, η οποία υπογράφηκε πριν από επτά χρόνια. Δεδομένης της δεινής κατάστασης στην οποία βρίσκονται τα ανθρώπινα δικαιώματα στην εν λόγω χώρα, θεωρούμε πως τέτοιου είδους συμφωνίες λειτουργούν μονάχα ως άλλοθι διεθνούς αποδοχής και νομιμοποίησης στο εξόχως καταπιεστικό, φασιστικό σχεδόν - θα έλεγε κανείς - , καθεστώς των Ηνωμένων Αραβικών Εμιράτων, μιας χώρας, όπου η ελευθερία Τύπου και λόγου είναι άκρως περιορισμένη, ενώ θυμίζω ότι λαμβάνουν χώρα αυτή τη στιγμή, σήμερα μέχρι και δημόσιες μαστιγώσεις για «αδικήματα» - σε άπειρα εισαγωγικά, βεβαίως, τα αδικήματα - όπως είναι η μοιχεία, το προγαμιαίο σεξ και η κατανάλωση αλκοόλ, δηλαδή πράγματα που είναι τελείως νόμιμα στη χώρα μας. Άραγε σε τι έχουμε, κύριε Πρόεδρε, να συνεργαστούμε με μία τέτοια χώρα; Καταψηφίζουμε, αρνούμενοι επιμόνως να παρέχουμε ψήφο αποδοχής στο καταδυναστευτικότατο καθεστώς των Ηνωμένων Αραβικών Εμιράτων. Τέταρτη κύρωση. Η Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων, σχετικά με τη συνεργασία στον τομέα των πολιτιστικών και δημιουργικών βιομηχανιών. Εδώ πέρα αρχίζουν τα πράγματα να εκτρέπονται κατά τη γνώμη μας, κύριε Πρόεδρε. Θα σας εξηγήσω γιατί. Πρόκειται για μια ανάλογου περιεχομένου συμφωνία, εξειδικευμένη στις πολιτιστικές και δημιουργικές βιομηχανίες. Γι' αυτό λέω ότι τα πράγματα αρχίζουν να εκτρέπονται, γιατί τίθεται το ερώτημα εάν είναι θεμιτή μια πολιτική προνομιακής μάλιστα συνεργασίας σε έναν τέτοιον τομέα, δηλαδή στον τομέα του πολιτισμού ουσιαστικά, με μη δημοκρατικά καθεστώτα, όπως είναι, όπως προείπα, όλες οι χώρες του Περσικού Κόλπου. Η πολιτιστική πολιτική και διπλωματία θα έπρεπε κατά τη γνώμη του ΜέΡΑ25 περισσότερο από κάθε άλλη να υπαγορεύονται από τις αρχές της δημοκρατικής πρόσβασης όλων στις πολιτιστικές δραστηριότητες και στα μέσα, όπως επίσης και στην υπεράσπιση των αρχών μιας ανοικτής και πλουραλιστικής κοινωνίας χωρίς κανέναν απολύτως αποκλεισμό λόγω φύλου, εθνότητας, ηλικίας, σεξουαλικών επιθυμιών και ούτω καθεξής. Μιλήσαμε πριν για τη ΛΟΑΤΚΙ κοινότητα και τα λοιπά. Βεβαίως και καταψηφίζουμε, κύριε Πρόεδρε, και τις δύο συμφωνίες με τα Ηνωμένα Αραβικά Εμιράτα. Τις καταψηφίζουμε δαγκωτά και με τα δύο μας χέρια. Πριν φύγω - είδατε ότι ήμουν εξαιρετικά σύντομος και δεν υπερέβην τον χρόνο μου - , έχω μόνο μια απορία για τον αγαπητό ΣΥΡΙΖΑ για τη συμφωνία με την Αμερική. Άκουσα με αγάπη τον αγαπητό συνάδελφο - με τον οποίο έχω συνεργαστεί και στο παρελθόν - και φίλο κ. Σκουρολιάκο. Αλλά τι να κάνει και αυτός; Είναι δεσμευμένος από την Αξιωματική Αντιπολίτευση, που υπηρετεί, να πνέει τα μένεα κατά αυτής συμφωνίας. Την ανέτρεψε πλήρως. Μας εξήγησε σε όλους καθαρά εδώ ευδιάκριτα γιατί δεν θα πρέπει να ψηφίσουμε και στο τέλος έμεινα ενεός, γιατί είπε ότι "ψηφίζουμε «ναι»". Καταλαβαίνω - και δεν είναι καθόλου προσωπική η επίθεση, το ξέρει ο κ. Σκουρολιάκος - ότι, όταν το κόμμα σου λέει να πεις «ναι», πρέπει να πεις «ναι», αλλά τουλάχιστον πριν, καλό είναι να μην εξηγείς γιατί θα έπρεπε να πεις «όχι». Δεν συμφέρει! Σε ευχαριστώ πολύ, κύριε Πρόεδρε.
Και εγώ ευχαριστώ θερμά και για την οικονομία του χρόνου. Και τον λόγο τώρα θα δώσω στην Κοινοβουλευτική Εκπρόσωπο του ΣΥΡΙΖΑ - Προοδευτική Συμμαχία κ. Σία Αναγνωστοπούλου.
Μετά τις δύο Κοινοβουλευτικές Εκπροσώπους κλείνουμε;
Μετά έχει ζητήσει τον λόγο και η κ. Αραμπατζή.
Θα προηγηθεί;
Όχι, εσείς θα προηγηθείτε.
Δεν είναι η Υπουργός εδώ.
Η Υπουργός θα έρθει.
Γιατί έχω πέντε - επτά λεπτά. Αν δεν είναι εδώ η Υπουργός… Η κ. Αραμπατζή τα ξέρει.
Όχι, κοιτάξτε. Έρχεται η Υπουργός. Ήδη τη βλέπω να μπαίνει στην Αίθουσα. Μπορείτε να αρχίσετε. Σας ακούει ήδη.
Οι συμφωνίες οι πολιτιστικές είναι πάρα πολύ σημαντικές, γιατί γίνονται η γέφυρα ανάμεσα στους λαούς και τις χώρες, οι οποίες μοιράζονται ή θα πρέπει να μοιράζονται τις ίδιες αξίες ή θα τείνουν να μοιραστούν κάποια στιγμή τις ίδιες αξίες. Εδώ έχουμε τέσσερις κυρώσεις συμφωνιών και η πρώτη αφορά την Πολωνία. Και εγώ θέλω να πω - το είπαμε και στην επιτροπή - το εξής: Γνωρίζουμε πάρα πολύ καλά τι γίνεται αυτές τις μέρες, αυτό το διάστημα με την Πολωνία. Ανήκουμε στην ίδια ευρωπαϊκή οικογένεια, όπως επαίρεται η Νέα Δημοκρατία να λέει ότι είμαστε μέλος της ευρωπαϊκής οικογένειας. Το «ανήκω στην ίδια οικογένεια» σημαίνει κατ' αρχήν και κατ' αρχάς ότι μοιράζομαι τις ίδιες αξίες, ότι είναι αυτονόητο αυτό. Καταλαβαίνω με άλλες χώρες, αλλά εδώ πρέπει να είναι αυτονόητο. Και αν γίνεται όλη αυτή η αντιπαράθεση στην Ευρωπαϊκή Ένωση αυτή τη στιγμή, είναι ότι η κυβέρνηση της Πολωνίας, η ακροδεξιά εθνικιστική κυβέρνηση δεν μοιράζεται τις ίδιες αξίες. Χθες έγινε μια τεράστια συζήτηση στο Ευρωπαϊκό Κοινοβούλιο και ερχόμαστε εμείς σήμερα, το ελληνικό Κοινοβούλιο να ψηφίσει μια κύρωση με μια κυβέρνηση η οποία δεν συμμερίζεται αυτές τις ευρωπαϊκές αξίες, για τις οποίες - επιμένω - επαίρεστε ότι είναι οι αξίες της ευρωπαϊκής οικογένειας; Πλήττονται τα δικαιώματα των γυναικών, πλήττονται τα δικαιώματα της ΛΟΑΤΚΙ κοινότητας, επειδή σήμερα είναι και η μέρα αφιερωμένη, ζώνες ελεύθερες από ΛΟΑΤΚΙ ιδεολογία. Η μόνη οικογένεια η οποία στήριξε χθες τον Πρωθυπουργό της Πολωνίας στην Ευρωπαϊκή Ένωση ήταν η ακροδεξιά. Και εγώ ρωτάω: Η Κυβέρνηση της Νέας Δημοκρατίας μετά τη στήριξη του κ. Μητσοτάκη στον κ. Κουρτς, που παραιτήθηκε για λόγους ελευθερίας του Τύπου κ.λπ., μετά από αυτό έρχεται και κάνει τι; Θα είμαστε η μόνη κυβέρνηση που στο Εθνικό μας Κοινοβούλιο στηρίζει την κυβέρνηση της Πολωνίας; Ο πολωνικός λαός είναι φίλος λαός, βεβαίως έχουμε πολιτιστικές επαφές, αξιολογούμε και όχι μόνο αξιολογούμε, σεβόμαστε τον πολιτισμό της Πολωνίας, αλλά ήταν ανάγκη αυτές τις μέρες να φέρετε αυτή την κύρωση; Για ποιον λόγο; Και για λόγους στήριξης του πολωνικού λαού, τις μάχες που δίνουν οι γυναίκες κάθε μέρα στους δρόμους, τις μάχες που δίνει η ΛΟΑΤΚΙ κοινότητα, τις μάχες που δίνουν όλοι οι δημοκράτες πολίτες της Πολωνίας, τις μάχες που δίνουν όλες οι πολιτικές οικογένειες στο Ευρωπαϊκό Κοινοβούλιο - και μόνο γι' αυτούς τους λόγους - θα έπρεπε να την κρατήσουμε πίσω αυτή τη συμφωνία. Εγώ σας ζητάω, κυρία Υπουργέ, να αναβάλουμε την ψήφισή της. Να μην το κάνουμε αυτό στο ελληνικό Κοινοβούλιο. Διαφορετικά, εμείς θα πούμε «παρών», γιατί βεβαίως δεν είμαστε κατά του πολωνικού λαού, βεβαίως θέλουμε να έχουμε πολιτιστικές επαφές, αλλά δεν θέλουμε σήμερα να ψηφιστεί με αυτή την κυβέρνηση μια τέτοια συμφωνία. Δεν μπορεί η Νέα Δημοκρατία να βάζει την Ελλάδα στις χώρες του Βίσεγκραντ, ενώ έχουμε επιλογή να πάμε κάποιες μέρες, ένα διάστημα μετά αυτή τη συμφωνία. Δεύτερον, σε ό,τι αφορά τις Ηνωμένες Πολιτείες Αμερικής, καταλαβαίνω τις ενστάσεις που έχουν μερικοί συνάδελφοι. Εάν ήταν διαφορετικά άρθρα, βεβαίως θα καταψηφίζαμε το άρθρο 2, το είπε ο εισηγητής μας ο κ. Σκουρολιάκος. Επιμένετε σε κάποια πράγματα τα οποία θίγουν - δεν προστατεύουν, θα έλεγα καλύτερα - την πολιτιστική κληρονομιά αυτής της χώρας. Δεν γίνεται να μην προστατεύεται με αυτές τις περίφημες μακροχρόνιες εξαγωγές. Φέρνετε σε δύσκολη θέση μονίμως το Κοινοβούλιο. Μίλησα για την Πολωνία. Θέση μας είναι πάντα ότι οι πολιτιστικές αξίες πρέπει να ενώνουν ή να τείνουν να ενώνουν. Με τα Ηνωμένα Αραβικά Εμιράτα - που συμμερίζομαι πολλά από αυτά που είπε ο κ. Γρηγοριάδης - και βεβαίως χώρες όπου ειδικά η θέση της γυναίκας είναι δεινή, θα ήθελα να πω ότι ειδικά αυτή η συμφωνία για τη δημιουργική οικονομία, η οποία είναι στην κυριολεξία στον αέρα, είναι περισσότερο εμπορική παρά πολιτιστική συμφωνία. Να την ξαναδείτε. Θέλω να τελειώσω με ένα πράγμα. Κυρία Υπουργέ, μερικές φορές γινόσαστε άκρως προκλητική, που δεν χρειάζεται, ειδικά για μία Υπουργό Πολιτισμού. Βγήκατε χθες και θριαμβολογούσατε ότι στην Ακρόπολη δεν έγινε τίποτα και πρώτη φορά δεν πλημμύρισε και λοιπά. Δεν χρησιμοποιήσαμε την Ακρόπολη όπως κάνατε εσείς, γιατί ο κόσμος δεινοπάθησε και με αυτή την κακοκαιρία που είχαμε, που δεν ήταν ακραία καιρικά φαινόμενα. Εγώ όμως έχω να σας δείξω εδώ βίντεο, για να μη βγαίνετε να λέτε συνέχεια fake news. Έχω να σας δείξω βίντεο από την Ακρόπολη, από οικίσκους εργοταξίων όπου έγινε της τρελής. Και πλημμύρισαν και εργαλεία καταστράφηκαν και όλα αυτά. Σας το δείχνω εδώ σε βίντεο. Μη βγαίνετε συνέχεια με fake news, διαφορετικά δεν μπορούμε να συνεννοηθούμε πια. Πάρτε το μνημόνιο συνεργασίας της Πολωνίας πίσω, να έρθει σε κάποια άλλη στιγμή. Μην κάνετε την Ελλάδα χώρα Βίσεγκραντ. Ευχαριστώ.
Κι εμείς ευχαριστούμε την κ. Αναγνωστοπούλου. Τον λόγο τώρα έχει η Κοινοβουλευτική Εκπρόσωπος της Νέας Δημοκρατίας κ. Φωτεινή Αραμπατζή.
Ευχαριστώ, κύριε Πρόεδρε. Κυρίες και κύριοι συνάδελφοι, η Βουλή καλείται σήμερα να κυρώσει τέσσερα μνημόνια συνεργασίας πολιτιστικού ενδιαφέροντος που αποσκοπούν στην ενδυνάμωση των διμερών σχέσεων των δύο χωρών μέσω της συνεργασίας στον τομέα του πολιτισμού, των τεχνών, στην πολιτιστική και κινηματογραφική βιομηχανία, στην καταπολέμηση του φαινομένου των λαθραίων ανασκαφών και της κλοπής κινητών κειμηλίων από αρχαιολογικούς χώρους και μνημεία. Θα περίμενε κανείς αυτά τα νομοσχέδια, αυτές οι συμβάσεις οι διεθνείς να βρίσκουν ενωμένες τις πολιτικές δυνάμεις. Αντιθέτως, η Αξιωματική Αντιπολίτευση, ο ΣΥΡΙΖΑ, τόσο στη συζήτηση των συμβάσεων στις επιτροπές όσο και σήμερα στην Ολομέλεια, εναγωνίως ψάχνει σημεία, ακίδες διαφωνίας, μπερδεύοντας βέβαια την όποια επικαιρότητα άλλης φύσεως θεμάτων με τις συγκεκριμένες συμφωνίες. Κυρίες και κύριοι του ΣΥΡΙΖΑ, τη σύμβαση με την Πολωνία που υπογράφηκε το 2013 και κατατέθηκε στη Βουλή το 2014 δεν την κυρώσατε. Και, βεβαίως, επειδή σας «πήρε ο πόνος» για τον ιδιαίτερα μεγάλο προϋπολογισμό της συμφωνίας τότε, είχατε όλη την ευχέρεια - τεσσεράμισι χρόνια κυβερνούσατε - να την τροποποιήσετε τη συμφωνία επί τα βελτίω για εσάς, με λιγότερο προϋπολογισμό ή ό,τι θέλατε, εν πάση περιπτώσει, να τροποποιήσετε και να τη φέρετε στη Βουλή μετά από τεσσεράμισι χρόνια που κυβερνούσατε. Δεν την αναθεωρήσατε βεβαίως και σήμερα έρχεστε και λέτε ότι είναι τελευταία στιγμή. Κατ' αρχάς, βεβαίως, να πούμε ότι έχει τηρηθεί απολύτως το γράμμα και το πνεύμα του Κανονισμού, καθ' ότι σαράντα οκτώ ώρες πριν από τη συζήτηση στις επιτροπές - και περισσότερο από σαράντα οκτώ ώρες - κατατέθηκε η σχετική σύμβαση, το σχετικό μνημόνιο και βεβαίως μεσολάβησαν και οι απαραίτητες σαράντα οκτώ ώρες μέχρι να συζητηθεί στην Ολομέλεια από την επιτροπή. Μου κάνει βέβαια εντύπωση πόσο χρόνο θέλει να αναλώσει ο ΣΥΡΙΖΑ, όταν έχει μια συμφωνία στα χέρια του. Από το 2014 ουσιαστικά την ξέρετε, από το 2015 που αναλάβατε. Σήμερα είναι 2021. Πόσο χρόνο χρειάζεστε για να διαβάσετε ένα μνημόνιο συνεργασίας πολιτιστικού ενδιαφέροντος; Σε ό,τι αφορά τώρα το μνημόνιο με τις ΗΠΑ, μιλάτε για κακή νομοθέτηση, ξεχνώντας ότι η κυβέρνησή σας έκανε τεράστια προσπάθεια διεύρυνσης του χρόνου του μνημονίου - πίσω, δηλαδή, στο 1830 σε σχέση με την προστασία των εν λόγω κειμηλίων - , το οποίο κατάφερε η συγκεκριμένη πολιτική ηγεσία του Υπουργείου Πολιτισμού. Εσείς, λοιπόν, αποτύχατε παταγωδώς. Δεν προσαρμόσατε τις χρονολογίες εκεί που σήμερα έρχεστε και κάνετε αντιπολίτευση. Και αυτό είναι το οποίο πέτυχε η σημερινή Κυβέρνηση, η σημερινή Υπουργός κ. Λίνα Μενδώνη. Και έρχεστε πάλι και εκφράζετε διαφωνίες. Σε ό,τι αφορά τις δήθεν αιτιάσεις σας για μακροχρόνιο δανεισμό, σας τα είπε πολύ εύληπτα η κυρία Υπουργός στην επιτροπή. Πρόκειται για νομοθετικά κείμενα από το 2002. Δεν κάνατε καμμία παρέμβαση και πάλι αναζητάτε - επαναλαμβάνω - σημεία, στίγματα διαφωνίας, προκειμένου να κάνετε τι, κυρίες και κύριοι συνάδελφοι; Τη γνωστή σας μίζερη και στείρα αντιπολίτευση του «όχι σε όλα». Έχετε υιοθετήσει αυτή την πολιτική, δυστυχώς. Εκείνο που μου έκανε εντύπωση είναι η χθεσινή τοποθέτηση του κ. Τσίπρα, που μάλλον έρχεται σε αντίθεση με αυτό που τελικά κάνετε ως Αντιπολίτευση. Στη χθεσινή του συνέντευξη, λοιπόν, ο Αρχηγός της Αξιωματικής Αντιπολίτευσης στον «ALHPA» αρνήθηκε μια τέτοια τακτική, ότι δηλαδή κάνετε το «όχι σε όλα», φέρνοντας ως παράδειγμα την πρότασή του για τον Υπουργό Υγείας κοινής αποδοχής. Δηλαδή, ο κ. Τσίπρας λέει ότι αρνείται το «όχι σε όλα», μόνο όταν οι προτάσεις τυγχάνει να είναι δικές σας. Όταν οι προτάσεις αφορούν στα άλλα κόμματα, όπως εν προκειμένω, απλώς τα καταψηφίζετε. Και για να επιστρέψω στη σημερινή συζήτηση, με τη γνωστή αμφιθυμία και τη διγλωσσία κατηγορείτε, φυσικά χωρίς ουσιαστικά επιχειρήματα, ότι τα μνημόνια είναι γενικόλογα, έχουν προβληματικά στοιχεία. Καμμία, βεβαίως, έκπληξη δεν προκαλεί και αυτή σας η στάση σε ό,τι αφορά τη θέση της χώρας σε σχέση με τις διεθνείς συνεργασίες και τις συμφωνίες της, γιατί, άλλωστε, είστε εσείς ο ίδιος ο ΣΥΡΙΖΑ, που ως κυβέρνηση λέγατε ότι προωθούσατε την αμυντική συνεργασία με τη Γαλλία και την αγορά φρεγατών, αλλά δεν σας άφησαν να συνεχίσετε οι «κακοί» Γερμανοί. Ως Αξιωματική Αντιπολίτευση καλούσατε τον Πρωθυπουργό να προχωρήσει στην αμυντική συνεργασία με τη Γαλλία και να αγοράσει φρεγάτες και όταν ήρθε η ώρα της συμφωνίας, την καταψηφίσατε, βεβαίως, μετά βαΐων και κλάδων, ζητώντας αλλαγές για τις οποίες δεν δεσμευτήκατε ότι θα τις υλοποιήσετε εάν και εφόσον γίνετε κυβέρνηση. Αυτό, κυρίες και κύριοι συνάδελφοι, δεν λέγεται αντιπολίτευση. Αυτό λέγεται μίζερη και στείρα αντιπολίτευση. Το ότι η στάση σας στο θέμα της κορυφαίας συμφωνίας με τη Γαλλία έρχεται σε αντίθεση, βεβαίως, με την πλειοψηφία του ελληνικού λαού, ίσως - ίσως - , θα πρέπει έστω και σε αυτή την ύστατη στιγμή να σας προβληματίσει, από τη στιγμή που προφανώς ήρθαν και στην αντίληψή σας και οι σχετικές δημοσκοπήσεις. Να θυμίσω, λοιπόν, ότι σε προχθεσινή δημοσκόπηση στο ερώτημα για την αμυντική συμφωνία Ελλάδος - Γαλλίας, το 64% τη βλέπει θετικά. Φαντάζομαι, λοιπόν, μετά τη χθεσινή τοποθέτηση του Αρχηγού σας στον «ALPHA», να μην αμφισβητείτε αυτή και τις άλλες δημοσκοπήσεις, αφού ο κ. Τσίπρας είπε χθες ότι δεν ανοίγει πόλεμο με τις εταιρείες δημοσκοπήσεων. Καταλάβατε, έστω και την ύστατη στιγμή, προφανώς τη ζημιά που θα προκαλούσατε στο κόμμα σας με το κείμενο της εξεταστικής που καταθέσατε και τώρα οπισθοχωρείτε, βάζοντας στο στόχαστρο μόνο μία εταιρεία, όπως λέτε. Άλλο ένα λάθος, το οποίο άτσαλα και κακότεχνα προσπαθείτε να διορθώσετε. Θέλετε να είστε κόμμα εξουσίας, κυρίες και κύριοι του ΣΥΡΙΖΑ, αλλά οι επιλογές που κάνετε είναι επιλογές κόμματος μειοψηφίας, μικρού κόμματος. Και αν θεωρείτε ότι αυτά τα λέει η Κοινοβουλευτική Εκπρόσωπος του κόμματος της Συμπολίτευσης από αντιπολιτευτικό οίστρο, διαβάστε λίγο τον δικό σας, τον κ. Γιώργο Λιακόπουλο, γνωστό δημοσιογράφο και δυνατό υποστηρικτή του Αλέξη Τσίπρα, που μόλις προχθές έγραψε ότι ο ΣΥΡΙΖΑ είναι το παλιό 3% που νομίζει ότι έγινε μεγάλο, επειδή οι πρώην ψηφοφόροι του ΠΑΣΟΚ ακολούθησαν τον κ. Τσίπρα. «Ο ΣΥΡΙΖΑ είναι ένα κέλυφος χωρίς περιεχόμενο», γράφει ο δικός σας υποστηρικτής και με τις πολιτικές και τις συμπεριφορές που ακολουθείτε τον δικαιώνετε κάθε ημέρα. Αυτά δεν τα λέω εγώ, τα λέει ο κ. Λιακόπουλος. Όσο για όσα είπε πολύ παραστατικά η κ. Σία Αναγνωστοπούλου για τα θέματα της υποστήριξης της κοινότητας των ΛΟΑΤΚΙ, σας παραπέμπω: Κυριάκος Μητσοτάκης: «Υποστηρίζουμε τη διαφορετικότητα και την ισότητα των ΛΟΑΤΚΙ.». Ο Πρωθυπουργός συνυπέγραψε με άλλους δεκαπέντε Ευρωπαίους ηγέτες σχετική επιστολή προς την Ούρσουλα φον ντερ Λάιεν, τον Σαρλ Μισέλ και τον Αντόνιο Γκουτέρες. Ευχαριστώ πολύ.
Κι εμείς ευχαριστούμε την κ. Αραμπατζή. Προκειμένου να ολοκληρωθεί η σημερινή διαδικασία κύρωσης των τεσσάρων μνημονίων κατανόησης, τον λόγο έχει η Υπουργός Πολιτισμού και Αθλητισμού, η κ. Μενδώνη. Ορίστε, κυρία Υπουργέ, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι Βουλευτές, πριν μπω στην τοποθέτησή μου, στην ομιλία μου για τις τέσσερις συμβάσεις, απλώς θα ήθελα να πω ότι προκλητικοί δεν γινόμαστε εμείς, δεν γίνομαι εγώ, προκλητική γίνεστε εσείς, κυρία Αναγνωστοπούλου, με τα fake news σας, διότι η προϊσταμένη της Υπηρεσίας Συντήρησης Μνημείων Ακροπόλεως και η προϊσταμένη της Εφορείας Αρχαιοτήτων Πόλης Αθηνών με χθεσινές τους αναφορές βεβαίωσαν ότι δεν υπήρξαν πλημμύρες στην Ακρόπολη, ότι το σύστημα των αντιπλημμυρικών έργων λειτούργησε απολύτως. Και δεν θα ήθελα να φέρουμε στη Βουλή ούτε τα βίντεο τα οποία έχω εγώ στο δικό μου κινητό, γιατί θεωρώ ότι έτσι υποτιμούμε τη Βουλή, για να σας δείξω πως λειτούργησαν τα συστήματα, ούτε βεβαίως το βίντεο από την πλημμύρα το 2018 στη βόρεια κλιτύ όταν έγιναν βραχοπτώσεις. Πάμε τώρα στη συζήτησή μας. Επειδή η κατ' άρθρον συζήτηση των εν λόγω μνημονίων κατανόησης διεξήχθη αναλυτικά στην αρμόδια Επιτροπή Μορφωτικών Υποθέσεων και για να μην πάρω πάρα πολύ χρόνο, θα περιοριστώ σε μια επιτελική σύνοψη των μνημονίων καθώς και σε απαντήσεις σε ερωτήματα που τέθηκαν από την Αντιπολίτευση, ώστε να μην υπάρχει καμμία υποψία ασάφειας για τις συμφωνίες που ζητούμε να ακυρωθούν. Σε σχέση με την Πολωνία. Η συμφωνία με την Πολωνία υπεγράφη στη Βαρσοβία τον Ιούλιο του 2013. Δεν κυρώθηκε, δεν αναιρέθηκε, έμεινε στα συρτάρια επί τεσσεράμισι χρόνια της διακυβέρνησης ΣΥΡΙΖΑ. Στο πλαίσιο των διμερών σχέσεων των δύο χωρών η προς κύρωση συμφωνία αποσκοπεί στην ενδυνάμωση της συνεργασίας τους σε όλους τους τομείς της εκπαίδευσης, του πολιτισμού, του αθλητισμού και των μέσων ενημέρωσης. Προβλέπεται ειδικότερα να ενθαρρύνει τη σύμπραξη των δύο χωρών στην κατεύθυνση της προστασίας και της ανάδειξης της πολιτιστικής κληρονομιάς, καθώς και τη στενότερη συνεργασία στο πεδίο του σύγχρονου πολιτισμού και να συμβάλλει στην κατανόηση των ιδιαίτερων χαρακτηριστικών του πολιτισμού των δύο λαών. Περαιτέρω, η υπογραφή της συμφωνίας εκφράζει την επιθυμία των δύο μερών να εντείνουν τη συνεργασία τους στον τομέα της εκπαίδευσης, των επιστημών, της έρευνας, της νεολαίας, της διά βίου μάθησης, στο πλαίσιο των σύγχρονων πολιτιστικών, κοινωνικών και τεχνολογικών δεδομένων. Σε σχέση με τις «κραυγές» και τις αντιδράσεις της κ. Βέττα, προφανώς είναι σαφές ότι δεν μπορείτε να αρθρώσετε συγκεκριμένο αντιπολιτευτικό λόγο και λόγο ουσίας, γι' αυτό και ανατρέχετε στην περίοδο που ο Αβραάμ εγέννησε τον Ισαάκ. Όσο για το ύφος και το λεκτικό σας, δεν θα το ακολουθήσω, δεν μου το επιτρέπει η αστική μου παιδεία. Σε σχέση, λοιπόν, με αυτά τα οποία είπατε, έρχεστε και με εγκαλείτε γιατί πράγματι η πρώτη ελληνοπολωνική συμφωνία μορφωτικής συνεργασίας υπεγράφη το 1977 και επιβεβαιώθηκε, ειδικά για τους τομείς της επιστήμης και της τεχνολογίας, το 1999. Και σ' αυτό έρχεστε και μου λέτε ότι, σαράντα τέσσερα χρόνια μετά την πρώτη και είκοσι δύο χρόνια μετά τη δεύτερη, δεν θα πρέπει να αναθεωρηθεί και μάλιστα με έναν εξαιρετικά παράδοξο ισχυρισμό, ότι έτσι τίθενται εν αμφιβόλω και άλλου είδους συμβάσεις. Μα εδώ πρόκειται για μία σύμβαση η οποία έχει και σαφές τεχνοκρατικό περιεχόμενο. Μα προφανώς επιβάλλεται αυτή η αναθεώρηση από τις ραγδαίες εξελίξεις στην κοινωνία, στην τεχνολογία, στις επιστήμες που επέφεραν τεράστιες διαφοροποιήσεις. Και στις ανάγκες και στις αξίες και στους στόχους μας. Όσο γι' αυτό που είπατε για το Αρχαιολογικό Πολωνικό Ινστιτούτο, σας λέω λοιπόν ότι η ουσιαστική και επίσημη λειτουργία του εγκαινιάζεται στις 26 Οκτωβρίου του τρέχοντος έτους, παρουσία του Υφυπουργού Εξωτερικών της Πολωνίας και, αν δεν κάνω λάθος, έχετε λάβει και σχετική πρόσκληση. Να πάμε τώρα στο θέμα της κύρωσης του Μνημονίου Κατανόησης της Ελληνικής Κυβέρνησης με την Κυβέρνηση των Ηνωμένων Πολιτειών της Αμερικής. Στις 22-9-2021 υπογράψαμε την αναθεώρηση του μνημονίου, υπογράψαμε στην ουσία ένα νέο μνημόνιο. Το πρώτο υπεγράφη το 2011, είχε πενταετή διάρκεια. Ανανεώθηκε το 2016 διά της προβλεπόμενης διπλωματικής οδού, μέσω της ανταλλαγής ρηματικών διακοινώσεων, και τελικά κυρώθηκε από εμάς τον Οκτώβρη του 2019. Το μνημόνιο δεν είναι το ίδιο ακριβώς, διότι εδώ έχουμε μια ουσιαστική επέκταση από τον 15ο αιώνα στο 1830, προκειμένου να υπάρξει συμβατότητα της εθνικής νομοθεσίας με το συγκεκριμένο μνημόνιο κατανόησης. Η απαίτηση αυτή, να φτάσουμε στο 1830, ήταν μια σταθερή απαίτηση της ελληνικής πλευράς, την οποία προσπαθήσατε την περίοδο της δικής σας διακυβέρνησης να πετύχετε, αλλά αποτύχατε παταγωδώς. Σκοπός, λοιπόν, του μνημονίου είναι η προστασία πολιτιστικών αγαθών τα οποία είναι προϊόντα λαθρανασκαφής ή κλοπής και παράνομης εξαγωγής από την Ελλάδα με προορισμό τις Ηνωμένες Πολιτείες, μέσω της επιβολής περιορισμών στην εισαγωγή πολιτιστικών αγαθών ελληνικής προέλευσης στις ΗΠΑ από τις αμερικανικές τελωνειακές αρχές. Παράλληλα, σκοπεύει να ενισχύσει την πρόληψη και την αποτροπή των λαθρανασκαφών και της λεηλασίας άγνωστων αρχαιολογικών χώρων, καθώς και των κλοπών από μνημεία ή χώρους στην Ελλάδα. Η επέκταση του πεδίου εφαρμογής, ώστε να συμπεριλάβει στις προστατευτικές του διατάξεις συγκεκριμένες κατηγορίες εκκλησιαστικών και εθνολογικών αντικειμένων που χρονολογούνται ως το 1830 και προστατεύονται από την εθνική μας νομοθεσία, όπως είπα και προηγουμένως, αποτελούσε ένα πάγιο αίτημα και αυτό γιατί τα πολιτιστικά αντικείμενα που εμπίπτουν σε αυτές τις κατηγορίες διατρέχουν ιδιαίτερα υψηλό κίνδυνο παράνομης διακίνησης. Είναι ενδεικτικό το γεγονός ότι περίπου τα 3/4 του συνόλου των κλεμμένων πολιτιστικών αγαθών από την Ελλάδα κατά την τελευταία πενταετία είναι αντικείμενα της μεταβυζαντινής περιόδου, κυρίως θρησκευτικές εικόνες, αλλά και άλλα λειτουργικά αντικείμενα, τα οποία σχετίζονται με τη λατρεία και την τέλεση των ιερών μυστηρίων, ενώ η απώλειά τους επηρεάζει άμεσα και το θρησκευτικό συναίσθημα. Οι Ηνωμένες Πολιτείες, όπως και ορισμένες ευρωπαϊκές χώρες, αποτελούν σημαντικές αγορές για τα παρανόμως διακινηθέντα πολιτιστικά αγαθά της Ελλάδας. Αυτό αποδεικνύεται από τον μεγάλο αριθμό των δημοπρασιών με ελληνικά πολιτιστικά αντικείμενα. Το προς κύρωση μνημόνιο υπεγράφη δυνάμει του άρθρου 9 της Διεθνούς Σύμβασης της UNESCO του 1970 και - επαναλαμβάνω, διότι είναι πάρα πολύ σημαντικό - επεκτείνεται μέχρι το 1830. Το μνημόνιο κατανόησης αποτελεί σημείο αναφοράς της προσπάθειας της χώρας μας για την προστασία της πολιτιστικής της κληρονομιάς. Η εφαρμογή του αντανακλά τη δέσμευση των δύο κρατών να συνεργαστούν για την πρόληψη της παράνομης διακίνησης πολιτιστικών αγαθών και ενθαρρύνει την ανάπτυξη του πολιτιστικού διαλόγου. Οι διατάξεις του συμβάλλουν ουσιαστικά στην πρόληψη της παράνομης διακίνησης πολιτιστικών αγαθών στις Ηνωμένες Πολιτείες. Παράλληλα, οι περιορισμοί στις εισαγωγές ελληνικών πολιτιστικών αγαθών των παραπάνω κατηγοριών συμβάλλουν θετικά και στην καταπολέμηση του φαινομένου των λαθραίων ανασκαφών και της κλοπής κινητών μνημείων από αρχαιολογικούς χώρους, μνημεία ή ναούς, καθώς αποτρέπουν τη διάπραξη τέτοιων πράξεων. Η έως σήμερα εφαρμογή του μνημονίου οδήγησε στον εντοπισμό και στον επαναπατρισμό ικανού αριθμού αρχαιοτήτων που είχαν διακινηθεί παράνομα. Παράλληλα, έδωσε τη δυνατότητα να συνεργαστούν στενά οι αρμόδιες υπηρεσίες των δύο κρατών και να κτίσουν σχέσεις εμπιστοσύνης. Η εφαρμογή του παρόντος μνημονίου ευελπιστούμε ότι θα αποδώσει ακόμα καλύτερα αποτελέσματα. Τώρα, επί των θεμάτων που ετέθησαν από την Αντιπολίτευση σχετικά με το μνημόνιο, ο ουσιαστικός προβληματισμός που ετέθη από την Αξιωματική Αντιπολίτευση είναι η δήθεν αντίθεση του άρθρου 2 παράγραφος 5 του μνημονίου με τη διάταξη του εθνικού νόμου και συγκεκριμένα του άρθρου 48 παράγραφος 13 του ν.4761/2020. Πάμε, λοιπόν, να δούμε αν υπάρχει πράγματι αντίθεση και σε τι συνίσταται αυτή η αντίθεση. Με την εθνική διάταξη προβλέφθηκε η δυνατότητα του αρμοδίου οργάνου του Υπουργείου Πολιτισμού και Αθλητισμού, που εκδίδεται ύστερα από γνώμη του συμβουλίου, να επιτρέψει τον μακροχρόνιο για είκοσι πέντε έτη δανεισμό πολιτιστικών αγαθών προς τον σκοπό της προβολής της πολιτιστικής κληρονομιάς της χώρας και εφόσον παρέχονται επαρκείς εγγυήσεις για την ασφαλή μεταφορά, έκθεση και επιστροφή τους. Πάμε τώρα να δούμε τι προβλέπει το μνημόνιο στο άρθρο 2 παράγραφος 5, όπου δήθεν εντοπίζεται η αντίθεση με το Εθνικό Δίκαιο. Κάθε κυβέρνηση καταβάλλει τις καλύτερες προσπάθειές της για την ενθάρρυνση της περαιτέρω ανταλλαγής αρχαιολογικού και εθνολογικού υλικού για πολιτιστικούς, εκπαιδευτικούς και επιστημονικούς σκοπούς, συμπεριλαμβανομένου του μακροχρόνιου δανεισμού τέτοιου υλικού για την προώθηση της ευρείας δημοσίας εκτίμησης και πρόσβασης στην πλούσια πολιτιστική κληρονομιά της Ελλάδας. Πού είναι η αντίφαση, κυρίες και κύριοι Βουλευτές της Αξιωματικής Αντιπολίτευσης; Η εθνική διάταξη ορίζει ότι ο μακροχρόνιος δανεισμός γίνεται υπό συγκεκριμένες προϋποθέσεις και σκοπούς και το μνημόνιο ορίζει ότι ο δανεισμός πολιτιστικών αγαθών ανήκει στις τακτικές πολιτιστικής ανταλλαγής που οι δύο χώρες ενθαρρύνουν. Προβλέπει το μνημόνιο λιγότερα ή περισσότερα έτη δανεισμού; Όχι. Αλλάζει τις προϋποθέσεις που απαιτεί η εθνική διάταξη για να επιτρέπεται ο δανεισμός; Φυσικά, όχι. Πού υπάρχει, λοιπόν, η αντίφαση; Υπάρχει μόνο στη στείρα αντιπολιτευτική οπτική και πουθενά αλλού. Και κάτι ακόμα: Ελέχθη από τον εισηγητή της Μείζονος Αντιπολίτευσης ότι ο όρος «μακροχρόνιος δανεισμός» εισάγεται για πρώτη φορά στο παρόν μνημόνιο κατανόησης και ότι δεν υπήρχε στα δύο προηγούμενα, δηλαδή του 2011 και του 2016.
Δεν ακούσατε καλά, δεν είπα αυτό.
Το είπατε στην επιτροπή, είναι καταγεγραμμένο. Αν διαβάζατε λίγο πιο προσεκτικά, θα βλέπατε ότι η ίδια διατύπωση περί μακροχρονίου δανεισμού αναφέρεται στο άρθρο 11 παράγραφος 7α του μνημονίου του 2011, το οποίο εσείς ως κυβέρνηση ανανεώσατε το 2016 και θα καταθέσω και τα δύο ΦΕΚ στα Πρακτικά της Βουλής, έτσι για να ξέρουμε πότε και ποιος επιδίδεται σε διασπορά fake news. [[Στο σημείο αυτό η Υπουργός Πολιτισμού και Αθλητισμού κ. Στυλιανή Μενδώνη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πάμε τώρα σε αυτά τα οποία αναφέρθηκαν σχετικά με τα οικονομικά και αυτή η απάντησή μου αφορά και τον αντίστοιχο σχολιασμό της κ. Χρηστίδου για τα μνημόνια με τα Ηνωμένα Αραβικά Εμιράτα. Είπατε και αγωνιάτε μήπως το προς κύρωση μνημόνιο με αυτή τη διάταξη περί ενθάρρυνσης του δανεισμού επιβαρύνει τον κρατικό προϋπολογισμό. Όταν μια χώρα δανείζει πολιτιστικά αγαθά της προς ένα μουσείο μιας άλλης χώρας, ασφαλώς γεννάται δαπάνη για τη μεταφορά, την ασφάλισή τους, τον τόπο που θα εκτεθεί και την επιστροφή τους στη χώρα προέλευσης. Το ποιος θα επιβαρυνθεί με αυτό το κόστος αποτελεί κατά κανόνα μέρος της συμφωνίας που θα υπογραφεί μεταξύ της χώρας που δανείζει και της χώρας που δανείζεται ad hoc κατά περίπτωση, εκτός αν υπάρχει σχετική διακρατική σύμβαση μεταξύ των δύο χωρών ή το ρυθμίζει ρητά η εθνική νομοθεσία. Στην Ελλάδα δεν έχουμε σχετικό νομοθετικό πλαίσιο και είναι στο αμέσως προσεχές διάστημα στους σκοπούς μας να ρυθμίσουμε και αυτό το θέμα. Θα γίνει πολύ σύντομα και πριν το τέλος του χρόνου. Πάντως, είναι προφανές ότι το δημοσιονομικό κόστος μιας ανταλλαγής προκύπτει από το ίδιο το γεγονός αυτής, δηλαδή το γεγονός του δανεισμού που ανέκαθεν υπήρχε στη νομοθεσία μας και δεν προξενείται από το μνημόνιο που ενθαρρύνει τους δανεισμούς ως πολιτιστική τακτική. Και όταν η έκθεση του Γενικού Λογιστηρίου του Κράτους κάνει λόγο για ενδεχόμενη δαπάνη από τη δυνατότητα ανταλλαγής πολιτιστικού υλικού είναι γιατί ενδέχεται - και ήδη συμβαίνει στην Ελλάδα - η Ελλάδα να δανείσει ένα κινητό μνημείο της και με βάση τη συμφωνία που θα καταρτιστεί, να επιβαρυνθεί αυτή με τα σχετικά έξοδα της μεταφοράς, αναλόγως της νομοθεσίας της χώρας προς την οποία θα το δανείσει και της σχετικής νομοθεσίας. Σε κάθε περίπτωση, όμως, όλα αυτά τα θέματα ρυθμίζονται ad hoc και με επιμέρους συμφωνίες. Αυτή είναι η πάγια τακτική που ακολουθείται τουλάχιστον τα τελευταία πενήντα χρόνια. Ως προς το μνημόνιο που αφορά την πολιτιστική συνεργασία μεταξύ της Ελληνικής Κυβέρνησης και της Κυβέρνησης των Ηνωμένων Αραβικών Εμιράτων, το υποβαλλόμενο σχέδιο νόμου αποβλέπει στη νομοθετική κύρωση του μνημονίου το οποίο υπεγράφη τον Μάιο του 2014. Επίσης, για τέσσερα χρόνια δεν υπήρχε κανένα ενδιαφέρον κύρωσής του. Στο πλαίσιο των διμερών σχέσεων των δύο κρατών το εν λόγω μνημόνιο κατανόησης αποσκοπεί αφ' ενός στην ενδυνάμωση των φιλικών σχέσεων μεταξύ Ελλάδος και Αραβικών Εμιράτων μέσω της συνεργασίας στον τομέα του πολιτισμού και των τεχνών, αφ' ετέρου στην προώθηση του πολιτιστικού διαλόγου για την ενίσχυση των αμοιβαίων σχέσεων των δύο κρατών. Η υλοποίηση του μνημονίου κατανόησης μετά την κύρωσή του θα συμβάλει στην επίτευξη καλύτερης κατανόησης των ιδιαίτερων χαρακτηριστικών του πολιτισμού των δύο λαών και θα συνεισφέρει στην ανάπτυξη της διακρατικής πολιτιστικής συνεργασίας που θα έχει ως αποτέλεσμα τη διάχυση του πολιτισμού στους πολίτες των συμβαλλομένων κρατών και την ανάληψη αναπτυξιακών πρωτοβουλιών στα θέματα του πολιτισμού. Με το συγκεκριμένο μνημόνιο ανοίγεται μία νέα σελίδα στις σχέσεις Ελλάδας και Ηνωμένων Αραβικών Εμιράτων και εγκαθιδρύεται μια πολύ σημαντική συνεργασία στον τομέα του πολιτισμού. Η πρωτοβουλία μας για την υιοθέτηση των υπό κρίση ρυθμίσεων εντάσσεται στον γενικότερο σχεδιασμό μας για τη στήριξη, την ανάδειξη και την προώθηση όλων των μορφών πολιτιστικής δράσης με γνώμονα την αξιοποίηση του συνόλου του πολιτιστικού αποθέματος της χώρας και την ενθάρρυνση της παραγωγής όλων των ειδών πολιτισμού. Στο πλαίσιο της συζήτησής μας και όσον αφορά στο δεύτερο και τέταρτο μνημόνιο που αφορά τη συνεργασία της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων σχετικά με τη συνεργασία στον τομέα των πολιτιστικών και δημιουργικών βιομηχανιών, με το προς κύρωση μνημόνιο επιδιώκεται η συνεργασία στον τομέα των πολιτιστικών και δημιουργικών βιομηχανιών μέσω της προώθησης σχέσεων φιλίας και συνεργασίας, καθώς και η ενίσχυση της αμοιβαίας γνώσης και κατανόησης του πολιτισμού των δύο χωρών. Ειδικότερα, ο στόχος είναι η καθιέρωση συνεργασίας μεταξύ των δύο χωρών στον τομέα της πολιτιστικής και δημιουργικής βιομηχανίας, η διευκόλυνση, υποστήριξη και κοινή βελτίωση βέλτιστων πρακτικών για την ανάληψη κοινών πρωτοβουλιών στον τομέα της πολιτιστικής και δημιουργικής βιομηχανίας. Το προς κύρωση μνημόνιο αποτελείται από δέκα άρθρα, ενώ ρητά ορίζονται ως βασικοί στόχοι του η καθιέρωση συνεργασίας, ανάληψης πρωτοβουλιών και ανταλλαγής βέλτιστων πρακτικών και τεχνογνωσίας στον τομέα των πολιτιστικών και δημιουργικών βιομηχανιών. Επειδή ακούστηκαν πολλά για την εμπορευματοποίηση και την επιχειρηματική δραστηριότητα στο πλαίσιο των πολιτιστικών και δημιουργικών βιομηχανιών, θα ήθελα στο σημείο αυτό θα κάνω μια μικρή παρένθεση. Συγκεκριμένα, θα αναφέρω - και σκοπίμως δεν πάω σε νεότερη διεθνή βιβλιογραφία, αλλά μένω στο κείμενο της UNESCO, σε ένα ογκώδες βιβλίο της UNESCO του Δεκεμβρίου του 2015- τρία στοιχεία. Τα έσοδα από τις πολιτιστικές και δημιουργικές βιομηχανίες, κινηματογράφος, μουσική, σχέδιο, φωτογραφία, αίθουσες τέχνης, μουσεία πωλητέα, ξεπερνούν τα αντίστοιχα των τηλεπικοινωνιών. Αυτά τα λέει η UNESCO, ο κατ' εξοχήν διεθνής οργανισμός. Οι πολιτιστικές και δημιουργικές βιομηχανίες απασχολούν περισσότερο ανθρώπινο δυναμικό σε σύγκριση με τον τομέα της αυτοκινητοβιομηχανίας σε Ευρώπη, Ιαπωνία και Ηνωμένες Πολιτείες. Το 2013- αναφέρομαι στο 2013, διότι η μελέτη της UNESCO είναι του 2015- το δημιουργικό περιεχόμενο συνεισέφερε 200 δισεκατομμύρια δολάρια σε ψηφιακές πωλήσεις, ενισχύοντας τις πωλήσεις ψηφιακών συσκευών και αυξάνοντας τη ζήτηση για τηλεπικοινωνιακές υπηρεσίες. Γι' αυτό, λοιπόν, εν έτει 2021 δεν μπορούμε να αγνοούμε την οικονομία του πολιτισμού που αποτελεί ένα ξεχωριστό κεφάλαιο. Υπό το πρίσμα των ανωτέρω, τους σκοπούς και το περιεχόμενο των τεσσάρων μνημονίων, τα οποία νομίζω ότι αναπτύξαμε εκτενώς, ζητώ την ψήφιση των σχεδίων νόμου του Υπουργείου Πολιτισμού στο σύνολό τους. Σας ευχαριστώ.
Ευχαριστούμε κι εμείς την κυρία Υπουργό. Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου των σχεδίων νόμου του Υπουργείου Πολιτισμού και Αθλητισμού και η ψήφισή τους θα γίνει χωριστά. Θα ξεκινήσουμε με τη συμφωνία με την Πολωνία. Προχωρούμε στην ψήφιση ενιαία επί της αρχής, των άρθρων και του συνόλου του σχεδίου νόμου: «Κύρωση της Συμφωνίας Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Πολωνίας στους τομείς πολιτισμού, εκπαίδευσης, επιστημών, αθλητισμού, νεολαίας και μέσων ενημέρωσης». Στο σημείο αυτό, θα ήθελα να διευκρινίσω ότι τώρα ψηφίζουν μόνο οι εισηγητές και οι ειδικοί αγορητές. Στην επόμενη φάση θα έχουμε την ονομαστική ψηφοφορία για την τροπολογία του Υπουργείου Περιβάλλοντος και Ενέργειας. Παρακαλώ να ανοίξει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Πολιτισμού και Αθλητισμού: «Κύρωση της Συμφωνίας Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Πολωνίας στους τομείς πολιτισμού, εκπαίδευσης, επιστημών, αθλητισμού, νεολαίας και μέσων ενημέρωσης» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:
Προχωράμε στην ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής σχετικά με την επιβολή εισαγωγικών περιορισμών σε κατηγορίες αρχαιολογικού και εθνολογικού υλικού της Ελληνικής Δημοκρατίας». Παρακαλώ να ανοίξει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Πολιτισμού και Αθλητισμού: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής σχετικά με την επιβολή εισαγωγικών περιορισμών σε κατηγορίες αρχαιολογικού και εθνολογικού υλικού της Ελληνικής Δημοκρατίας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:
Προχωράμε στην ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση του Μνημονίου Κατανόησης Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων». Παρακαλώ να ανοίξει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Πολιτισμού και Αθλητισμού: «Κύρωση του Μνημονίου Κατανόησης Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:
Ολοκληρώνουμε με την ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων σχετικά με τη συνεργασία στον τομέα των πολιτιστικών και δημιουργικών βιομηχανιών». Παρακαλώ να ανοίξει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Πολιτισμού και Αθλητισμού: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων σχετικά με τη συνεργασία στον τομέα των πολιτιστικών και δημιουργικών βιομηχανιών» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.
Το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, στο σημείο αυτό θα προχωρήσουμε στην ολοκλήρωση της ψήφισης του σχεδίου νόμου του Υπουργείου Περιβάλλοντος και Ενέργειας «Ενσωμάτωση της Οδηγίας (ΕΕ) 2018/2002 του Ευρωπαϊκού Κοινοβουλίου και του Συμβουλίου της 11ης Δεκεμβρίου "σχετικά με την τροποποίηση της Οδηγίας 2012/27/ΕΕ για την ενεργειακή απόδοση", προσαρμογή στον Κανονισμό 2018/1999/ΕΕ του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018, σχετικά με τη διακυβέρνηση της Ενεργειακής Ένωσης και της Δράσης για το κλίμα και στον κατ' εξουσιοδότηση Κανονισμό 2019/826/ΕΕ της Επιτροπής, της 4ης Μαρτίου 2019, "για την τροποποίηση των Παραρτημάτων VIII και IX της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου, σχετικά με το περιεχόμενο των περιεκτικών αξιολογήσεων του δυναμικού αποδοτικής θέρμανσης και ψύξης" και συναφείς ρυθμίσεις για την ενεργειακή απόδοση στον κτιριακό τομέα, καθώς και την ενίσχυση των Ανανεώσιμων Πηγών Ενέργειας και του ανταγωνισμού στην αγορά ηλεκτρικής ενέργειας». Επί του ανωτέρω νομοσχεδίου έχει υποβληθεί αίτηση διεξαγωγής ονομαστικής ψηφοφορίας επί της υπουργικής τροπολογίας με γενικό αριθμό 1103 και ειδικό 94 από Βουλευτές της Κοινοβουλευτικής Ομάδας του Κομμουνιστικού Κόμματος Ελλάδας, της οποίας το κείμενο έχει ως εξής:
Δεν θα αναγνώσω τον κατάλογο των υπογραφόντων Βουλευτών, διότι λόγω των ειδικών συνθηκών θεωρούμε ότι υπάρχει ο απαιτούμενος από τον Κανονισμό αριθμός για την υποβολή τους. Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.
Κυρίες και κύριοι συνάδελφοι, συνεχίζεται η συνεδρίαση. Όσοι συνάδελφοι, ανήκουν στη Διαρκή Επιτροπή Οικονομικών Υποθέσεων παρακαλώ θερμά να είναι στις 11.30΄ στην αίθουσα της Γερουσίας για την εκλογή Προεδρείου. Στο σημείο αυτό θα διεξαχθεί ονομαστική ηλεκτρονική ψηφοφορία επί της υπουργικής τροπολογίας με γενικό αριθμό 1103 και ειδικό 94. Παρακαλώ να ανοίξει το σύστημα της ηλεκτρονικής ψηφοφορίας, το οποίο σας ενημερώνω ότι θα παραμείνει ανοιχτό για σαράντα πέντε λεπτά.
Θα ήθελα να σας ενημερώσω ότι έχουν έλθει στο Προεδρείο επιστολές ή τηλεομοιοτυπίες (φαξ) συναδέλφων σύμφωνα με το άρθρο 70Α του Κανονισμού της Βουλής με τις οποίες γνωστοποιούν την ψήφο τους. Οι ψήφοι αυτές θα συνυπολογιστούν στην καταμέτρηση η οποία θα ακολουθήσει και καταχωρίζονται στα Πρακτικά.
Παρακαλώ να κλείσει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας επί της τροπολογίας με αριθμό 1103/94. Ψήφισαν συνολικά 286 Βουλευτές. Υπέρ της τροπολογίας, δηλαδή «ΝΑΙ», ψήφισαν 158 Βουλευτές. Κατά της τροπολογίας, δηλαδή «ΟΧΙ», ψήφισαν 107 Βουλευτές. Ψήφισαν «Παρών» 21 Βουλευτές. Συνεπώς η υπουργική τροπολογία με αριθμό 1103/94 έγινε δεκτή κατά πλειοψηφία. Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Εισερχόμαστε τώρα στην ψήφιση στο σύνολο. Παρακαλώ οι εισηγητές και οι ειδικοί αγορητές να ψηφίσετε για το σύνολο του νομοσχεδίου, για το οποίο δεν υπάρχει θέμα ονομαστικής ψηφοφορίας. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Όχι.
Παρών.
Όχι.
Όχι.
Όχι.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Περιβάλλοντος και Ενέργειας: «Ενσωμάτωση της Οδηγίας (ΕΕ) 2018/2002 του Ευρωπαϊκού Κοινοβουλίου και του Συμβουλίου της 11ης Δεκεμβρίου «σχετικά με την τροποποίηση της Οδηγίας 2012/27/ΕΕ για την ενεργειακή απόδοση», προσαρμογή στον Κανονισμό 2018/1999/ΕΕ του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 σχετικά με τη διακυβέρνηση της Ενεργειακής Ένωσης και της Δράσης για το Κλίμα και στον κατ' εξουσιοδότηση Κανονισμό 2019/826/ΕΕ της Επιτροπής, της 4ης Μαρτίου 2019, «για την τροποποίηση των Παραρτημάτων VIII και IX της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου σχετικά με το περιεχόμενο των περιεκτικών αξιολογήσεων του δυναμικού αποδοτικής θέρμανσης και ψύξης» και συναφείς ρυθμίσεις για την ενεργειακή απόδοση στον κτιριακό τομέα, καθώς και την ενίσχυση των Ανανεώσιμων Πηγών Ενέργειας και του ανταγωνισμού στην αγορά ηλεκτρικής ενέργειας» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση.
Κυρίες και κύριοι συνάδελφοι, εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Αίτηση άρσης ασυλίας Βουλευτή: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για την αίτηση άρσης της ασυλίας του Βουλευτή και Προέδρου της Κοινοβουλευτικής Ομάδας της Ελληνικής Λύσης κ. Κυριάκου Βελόπουλου. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 6 Οκτωβρίου τρέχοντος έτους, σύμφωνα με την οποία τα μέλη της επιτροπής πρότειναν ομόφωνα τη μη άρση της ασυλίας του κ. Κυριάκου Βελόπουλου. Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο Β΄. Ο λόγος δίνεται πάντοτε, εφόσον ζητηθεί, στον Βουλευτή, στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους. Σας υπενθυμίζω ότι σύμφωνα με απόφαση της Διάσκεψης των Προέδρων της 7ης Μαρτίου 2018, για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας. Υπενθυμίζω επίσης ότι η ψήφος σας αφορά το αίτημα του εισαγγελέα, δηλαδή όσοι επιθυμούν, ψηφίζουν υπέρ ή κατά της άρσης ασυλίας. Για όποιον το επιθυμεί, ψηφίζει «παρών». Αφού, λοιπόν, ολοκληρωθεί η συζήτηση επί της περίπτωσης της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα. Η υπόθεση αφορά τον Πρόεδρο της Κοινοβουλευτικής Ομάδας της Ελληνικής Λύσης κ. Κυριάκο Βελόπουλο. Είναι μία δικογραφία η οποία ήρθε από την εισαγγελία για παράβαση του άρθρου 162 του Ποινικού Κώδικα, δηλαδή την εξαπάτηση των εκλογέων. Συγκεκριμένα, στο ψηφοδέλτιο του κόμματος για την Ευρωβουλή πρώτος ήταν ο κ. Βελόπουλος, δεύτερος κάποιος άλλος υποψήφιος και τρίτος άλλος. Όταν έγιναν οι βουλευτικές εκλογές, εκλέχθηκε ένας από το κόμμα του κ. Βελόπουλου στην Ευρωβουλή. Ο Πρόεδρος, ο κ. Βελόπουλος επέλεξε το ελληνικό Κοινοβούλιο και στην Ευρωβουλή πήγε ο πρώτος επιλαχών. Ο δεύτερος επιλαχών έκανε μία ένσταση κατά του πρώτου επιλαχόντος, ισχυριζόμενος ότι ενώ το όνομά του ήταν Εμμανουήλ Φράγκος, σε παρένθεση υπήρχε και το όνομα Φραγκούλης, το οποίο δεν χρησιμοποιούσε ο κ. Φράγκος ήταν αρκούντως γνωστό στον κύκλο των υποψηφίων. Ο πρώτος πια επιλαχών - δεύτερος επιλαχών στην αρχή και πρώτος επιλαχών πια, αφού βγήκε ο κ. Εμμανουήλ Φράγκος - έκανε μία ένσταση στο Ανώτατο Ειδικό Δικαστήριο του άρθρου 100 του Συντάγματος, λέγοντας ότι υπήρξε εξαπάτηση των ψηφοφόρων, γιατί το όνομα Φραγκούλης δεν ήταν αρκούντως γνωστό, αλλά το χρησιμοποίησε για να εκμεταλλευτεί τη φήμη του στρατηγού Φραγκούλη. Το Ανώτατο Ειδικό Δικαστήριο με ομόφωνη απόφασή του απέρριψε το αίτημα αυτό και την ένστασή του, λέγοντας ότι ήταν αρκούντως γνωστός. Εν πάση περιπτώσει δεν έγινε δεκτό. Η Επιτροπή Δεοντολογίας ομόφωνα είπε ότι δεν πρέπει να αρθεί η ασυλία του κ. Βελόπουλου, διότι ενέχει πολιτική σκοπιμότητα. Ήταν ένα θέμα το οποίο είχε εξάλλου ξεκαθαρισθεί και στο Ανώτατο Ειδικό Δικαστήριο. Είναι από αυτές τις περιπτώσεις που λέμε καμμιά φορά ότι θα έπρεπε να γίνεται περισσότερος έλεγχος από την εισαγγελία, σύμφωνα με το άρθρο 83 του Κανονισμού και να μην έρχονται στη Βουλή. Βλέπω ότι ο κ. Βελόπουλος δεν είναι εδώ. Θέλει κάποιος συνάδελφος να πάρει τον λόγο;
Εγώ, κύριε Πρόεδρε.
Ορίστε, κύριε Χήτα, έχετε τον λόγο για πέντε λεπτά.
Θα είμαι πολύ πιο σύντομος, κύριε Πρόεδρε. Δεν θα ταλαιπωρήσουμε το Σώμα για τέτοιες υποθέσεις. Θέλουμε απλά να αναφέρουμε ότι για λόγους εξωκοινοβουλευτικών υποχρεώσεων ο Πρόεδρος της Ελληνικής Λύσης δεν παρίσταται σήμερα εδώ. Γνωρίζετε πάρα πολύ καλά όλοι ότι σέβεται όλες τις διαδικασίες και το έχει αποδείξει και στο παρελθόν. Θέλουμε επίσης να μεταφέρουμε, κύριε Πρόεδρε, με αφορμή αυτή την ιστορία το εξής. Θα συμφωνήσω σε όσα είπατε. Προδήλως ενείχε πολιτική σκοπιμότητα από το συγκεκριμένο άνθρωπο. Άλλωστε η απόφαση του Ανωτάτου Ειδικού Δικαστηρίου ήταν καταπέλτης. Ομόφωνα αθώωσε τον Πρόεδρο της Ελληνικής Λύσης. Σε άλλες περιπτώσεις βεβαίως ο ίδιος έχει έρθει εδώ και έχει ζητήσει την άρση της ασυλίας του. Νομίζω ότι σε αυτό μπορεί να συμφωνούμε, δηλαδή στις υποθέσεις που μπορεί να κρύβουν κάτι ποινικό ή οτιδήποτε άλλο ή που να μας αφορούν σε εξωκοινοβουλευτικά καθήκοντα. Με αφορμή αυτό, θα πρέπει να σκεφτούμε και να προστατέψουμε το βουλευτικό αξίωμα. Εδώ πρέπει να ανοίξουμε μια κουβέντα κάποια στιγμή, όχι σήμερα. Πρέπει να το δούμε όμως και να προστατέψουμε το ίδιο το βουλευτικό αξίωμα και τους εαυτούς μας. Δεν μπορεί ο κάθε εις από έναν ηλεκτρονικό υπολογιστή να κάνει μια μηνυτήρια αναφορά και να τρέχουν οι Βουλευτές - αλίμονο! - κατά τη διάρκεια μάλιστα της άσκησης των βουλευτικών τους καθηκόντων. Η απόφαση του Ανώτατου Ειδικού Δικαστηρίου ήταν αφοπλιστική, ήταν καταπέλτης, ήταν ομόφωνη. Ήταν ομόφωνη η απόφαση και της Επιτροπής Δεοντολογίας. Μόνο αυτό και τίποτα παραπάνω. Νομίζω ότι δεν αξίζει να ασχοληθούμε παραπάνω. Έχουμε πολύ πιο σοβαρά πράγματα να κάνουμε.
Ευχαριστώ πολύ. Πριν εισέλθουμε στην ψηφοφορία, θα ήθελα να ενημερώσω τα μέλη της Διαρκούς Επιτροπής Παραγωγής και Εμπορίου να μην αποχωρήσουν, γιατί η εκλογή του Προεδρείου της επιτροπής θα γίνει στην Αίθουσα αυτή ευθύς αμέσως μετά την ψηφοφορία. Προχωρούμε στην ψηφοφορία. Όπως ξέρετε, περιλαμβάνει μόνο μία υπόθεση, την άρση ασυλίας του κ. Βελόπουλου. Αφού καταχωρίσετε την ψήφο σας, έχετε τη δυνατότητα να την αναθεωρήσετε, να την ελέγξετε και, βεβαίως, για κάθε απορία μπορείτε να απευθύνεστε στους αρμόδιους γραμματείς της Βουλής για να σας βοηθήσουν στο έργο της ψηφοφορίας. Παρακαλώ τώρα να ανοίξει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές και φαξ συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. [[ΑΛΛΑΓΗ ΣΕΛΙΔΑΣ]] Οι ψήφοι αυτές θα συνυπολογιστούν στην ηλεκτρονική καταμέτρηση η οποία θα ακολουθήσει και καταχωρίζονται στα Πρακτικά. [[Οι προαναφερθείσες επιστολές κατατίθενται για τα Πρακτικά και βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εφόσον έχει ολοκληρωθεί η ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί της αίτησης άρσης ασυλίας του συναδέλφου Βουλευτή και Προέδρου της Κοινοβουλευτικής Ομάδας Ελληνική Λύση κ. Κυριάκου Βελόπουλου. Για την υπόθεση του κ. Κυριάκου Βελόπουλου ψήφισαν συνολικά 275 Βουλευτές. Υπέρ της άρσεως ασυλίας, δηλαδή «ΝΑΙ», ουδείς εψήφισε. Κατά της άρσεως ασυλίας, δηλαδή «ΟΧΙ», εψήφισαν 275, δηλαδή το σύνολο. «ΠΑΡΩΝ», ουδείς εψήφισε Συνεπώς η αίτηση της εισαγγελικής αρχής απορρίπτεται ομόφωνα. Το αποτέλεσμα της διεξαχθείσης ονομαστικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:
Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 13: 39΄ λύεται η συνεδρίαση για αύριο, ημέρα Πέμπτη 21 Οκτωβρίου 2021 και ώρα 10: 00΄ με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση της υπ' αρ. 11428- (97/6) απόφασης της 27ης Ιανουαρίου 1997 του Εκτελεστικού Συμβουλίου του Διεθνούς Νομισματικού Ταμείου, σχετικά με τις Νέες Διευθετήσεις Δανεισμού (New Arrangements to Borrow - NAB)».